2008R0692 — LV — 16.05.2016 — 010.001

Šis dokuments ir tikai informatīvs, un tam nav juridiska spēka. Eiropas Savienības iestādes neatbild par tā saturu. Attiecīgo tiesību aktu un to preambulu autentiskās versijas ir publicētas Eiropas Savienības “Oficiālajā Vēstnesī” un ir pieejamas datubāzē “Eur-Lex”. Šie oficiāli spēkā esošie dokumenti ir tieši pieejami, noklikšķinot uz šajā dokumentā iegultajām saitēm

►B KOMISIJAS REGULA (EK) Nr. 692/2008 (2008. gada 18. jūlijs) ar kuru īsteno un groza Eiropas Parlamenta un Padomes Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (“Euro 5” un “Euro 6”) un par piekļuvi transportlīdzekļa remonta un tehniskās apkopes informācijai (Dokuments attiecas uz EEZ) (OV L 199, 28.7.2008., 1. lpp)

Grozīta ar:





Labota ar:









▼B

KOMISIJAS REGULA (EK) Nr. 692/2008

(2008. gada 18. jūlijs)

ar kuru īsteno un groza Eiropas Parlamenta un Padomes Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (“Euro 5” un “Euro 6”) un par piekļuvi transportlīdzekļa remonta un tehniskās apkopes informācijai

(Dokuments attiecas uz EEZ)







1. pants

Priekšmets

Šī regula nosaka pasākumus Regulas (EK) Nr. 715/2007 4., 5. un 8. panta īstenošanai.

2. pants

Definīcijas

Šajā regulā piemēro šādas definīcijas:

1. “transportlīdzekļa tips attiecībā uz emisijām un remonta un tehniskās apkopes informāciju” ir transportlīdzekļu grupa, kas neatšķiras pēc tādiem būtiskiem raksturlielumiem kā: a) ekvivalentā inerce, ko nosaka attiecībā pret atskaites masu, kā noteikts ANO/EEK Noteikumu Nr. 83 4. pielikuma 5.1. punktā ( 4 ); b) motora un transportlīdzekļa īpašības, kā noteikts I pielikuma 3. papildinājumā;

2. “transportlīdzekļa EK tipa apstiprinājums attiecībā uz emisijām un transportlīdzekļa remonta un tehniskās apkopes informāciju” nozīmē transportlīdzekļa EK tipa apstiprinājumu attiecībā uz izpūtēja emisijām, kartera emisijām, iztvaikošanas emisijām, degvielas patēriņu un piekļuvi transportlīdzekļa OBD un remonta, un tehniskās apkopes informācijai;

3. “gāzveida piesārņotāji” ir oglekļa monoksīda, slāpekļa oksīdu, kas izteikti kā slāpekļa dioksīda (NO2) ekvivalents, un ogļūdeņražu izplūdes gāzu emisijas ar šādu attiecību: a) C1H1,89O0,016 benzīnam (E5); b) C1H1,86O0,005 dīzeļdegvielai (B5); c) C1H2,525 sašķidrinātai naftas gāzei (LPG); d) CH4 dabasgāzei (NG) un biometānam; e) C1H2,74O0,385 etanolam (E85);

4. “iedarbināšanas palīgierīce” ir kvēlsveces, iesmidzināšanas laika izmaiņas un citas ierīces, kas palīdz iedarbināt motoru, nebagātinot motora gaisa/degvielas maisījumu;

5. “motora darba tilpums” ir: a) vai nu nominālais motora darba tilpums taisnvirziena virzuļa kustības motoriem; b) vai arī dubults nominālais motora darba tilpums rotora (Vankeļa) dzirksteļaizdedzes motoriem;

6. “periodiski reģenerējoša sistēma” ir katalītiski neitralizatori, makrodaļiņu filtri vai citas piesārņojuma kontroles iekārtas, kam nepieciešams periodisks reģenerācijas process pēc mazāk kā 4 000 km normālas transportlīdzekļa darbības;

7. “piesārņojuma kontroles oriģinālā rezerves iekārta” ir tāda piesārņojuma kontroles iekārta vai piesārņojuma kontroles iekārtas komplekts, kura tips norādīts šīs regulas I pielikuma 4. papildinājumā, bet kuru transportlīdzekļa tipa apstiprinājuma turētājs piedāvā tirgū kā atsevišķas tehniskas vienības;

8. “piesārņojuma kontroles iekārtas tips” ir katalītiski neitralizatori un makrodaļiņu filtri, kas neatšķiras pēc tādiem būtiskiem raksturlielumiem kā: a) substrātu skaits, struktūra un viela, b) katra substrāta darbības tips, c) tilpums, priekšdaļas laukuma un substrāta garuma attiecība, d) katalītiskās vielas saturs, e) katalītiskās vielas attiecība, f) šūnu blīvums, g) izmēri un forma, h) siltumaizsardzība;

9. “vienas degvielas transportlīdzeklis” ir transportlīdzeklis, kas konstruēts darbināšanai ar galvenokārt viena veida degvielu;

10. “vienas degvielas ar gāzi darbināms transportlīdzeklis” ir vienas degvielas transportlīdzeklis, ko galvenokārt darbina ar LPG, NG/biometānu vai ūdeņradi, bet kam var būt arī benzīna sistēma neparedzētiem gadījumiem vai tikai motora iedarbināšanai, ja benzīna tvertnes ietilpība nav lielāka par 15 litriem;

11. “divu degvielu transportlīdzeklis” ir transportlīdzeklis ar divām atsevišķām degvielas tvertņu sistēmām, ko var darbināt nepilnu laiku ar divām dažādām degvielām, un kas konstruēts tā, lai to pa kārtai darbinātu tikai ar vienu degvielu;

12. “divu degvielu ar gāzi darbināms transportlīdzeklis” ir divu degvielu transportlīdzeklis, ko var darbināt ar benzīnu un LPG, NG/biometānu vai ūdeņradi;

13. “pielāgojamas degvielas transportlīdzeklis” ir transportlīdzeklis ar vienu degvielas padeves sistēmu, ko var darbināt ar dažādiem divu vai vairāku degvielu maisījumiem;

14. “ar etanolu darbināms pielāgojamas degvielas transportlīdzeklis” ir ar pielāgojamu degvielu darbināms transportlīdzeklis, ko var darbināt ar benzīnu vai benzīna un etanola maisījumu (E85), kurā etanola piejaukums nepārsniedz 85 %;

15. “ar biodegvielu darbināms pielāgojamas degvielas transportlīdzeklis” ir ar pielāgojamu degvielu darbināms transportlīdzeklis, ko var darbināt ar minerāldīzeļdegvielu vai minerāldīzeļdegvielas un biodīzeļdegvielas maisījumu;

▼M3

16. “hibrīds elektrisks transportlīdzeklis” (HEV) ir tāds transportlīdzeklis (ieskaitot transportlīdzekļus, kuri saņem enerģiju no patērējamās degvielas, tikai lai uzlādētu elektroenerģijas/jaudas akumulēšanas ierīci), kas mehāniskajai piedziņai saņem enerģiju no diviem šādiem transportlīdzeklī esošiem enerģijas/jaudas avotiem: a) patērējamas degvielas, b) akumulatora, kondensatora, spararata/ģeneratora vai citas elektroenerģijas/jaudas uzkrāšanas ierīces;

▼B

17. “pienācīgi apkopts un izmantots” nozīmē, ka testa transportlīdzeklis atbilst kritērijiem, lai to pieņemtu kā izvēlēto transportlīdzekli, kā noteikts II pielikuma 1. papildinājuma 2. iedaļā;

18. “emisiju kontroles sistēma”OBD sistēmas kontekstā ir elektroniska motora vadības kontrolierīce un jebkurš ar emisijām saistīts komponents izplūdes gāzu vai iztvaikošanas sistēmā, kas nodrošina ieplūdi vai saņem izplūdi no šīs kontrolierīces;

19. “darbības traucējumu indikators (MI)” ir redzams vai dzirdams indikators, kas skaidri informē transportlīdzekļa vadītāju par jebkura OBD sistēmai pievienota, ar emisijām saistīta komponenta vai pašas OBD sistēmas darbības traucējumu;

20. “darbības traucējums” ir ar emisiju saistīta komponenta vai sistēmas defekts, kura rezultātā emisija pārsniedz XI pielikuma 3.3.2. iedaļā norādītās robežas, vai kad OBD sistēma nespēj izpildīt XI pielikumā noteiktās pārraudzības pamatprasības;

21. “sekundārais gaiss” ir gaiss, ko izplūdes sistēmā ievada ar sūkni vai iesūknēšanas vārstu, vai citiem līdzekļiem, kas paredzēti izplūdes gāzes plūsmā esošā HC un CO oksidēšanas veicināšanai;

22. “braukšanas cikls” attiecībā uz OBD sistēmu sastāv no motora iedarbināšanas, braukšanas režīma, kurā tiktu noteikti iespējami darbības traucējumi, un motora izslēgšanas;

23. “piekļuve informācijai” ir visas transportlīdzekļa OBD un transportlīdzekļa remonta un tehniskās apkopes informācijas pieejamība, kas nepieciešama transportlīdzekļa pārbaudei, diagnostikai, tehniskajai apkopei vai remontam;

24. “trūkums”OBD sistēmas kontekstā ir situācija, kad ne vairāk kā diviem pārraudzītiem atsevišķiem komponentiem vai sistēmām ir pārejošas vai pastāvīgas darbības īpašības, kas pasliktina šo komponentu vai sistēmu efektīvo OBD pārraudzību vai neatbilst visām citām sīki izstrādātajām OBD prasībām;

25. “nolietota piesārņojuma kontroles rezerves iekārta” ir piesārņojuma kontroles iekārta, kas definēta Regulas (EK) Nr. 715/2007 3. panta 11. punktā un kas ir novecojusi vai mākslīgi nolietota tādā mērā, ka atbilst ANO/EEK Noteikumu Nr. 83 XI pielikuma 1. papildinājuma 1. iedaļas prasībām;

26. “transportlīdzekļa OBD informācija” ir informācija, kas attiecas uz iebūvētu diagnostikas sistēmu jebkurai elektroniskai sistēmai transportlīdzeklī;

27. “reaģents” ir viela, kas nav degviela, atrodas transportlīdzekļa tvertnē un ko pēc emisijas kontroles sistēmas signāla pievada izplūdes gāzu pēcapstrādes sistēmai;

28. “braukšanas kārtībā esoša transportlīdzekļa masa” ir masa, kas noteikta Direktīvas 2007/46/EK I pielikuma 2.6. punktā;

29. “motora aizdedzes izlaidums” ir degšanas traucējumi dzirksteļaizdedzes motora cilindrā dzirksteles trūkuma dēļ, vājas degvielas mērīšanas, vājas kompresijas vai citu iemeslu dēļ;

30. “aukstās iedarbināšanas sistēma vai iekārta” ir sistēma, kas uz laiku bagātina motora gaisa/degvielas maisījumu, tādējādi palīdzot iedarbināt motoru;

31. “jaudas izvades darbība vai bloks” ir ar motoru darbināms izvades nodrošinājums, lai pievadītu enerģiju transportlīdzeklim piemontētam papildaprīkojumam;

32. “maza apjoma ražotāji” ir transportlīdzekļu ražotāji, kuri pasaulē saražo mazāk nekā 10 000 vienību gadā;

▼M3

33. “elektrisks spēka piedziņas bloks” ir sistēma, kurā ietilpst viena vai vairākas elektroenerģijas akumulēšanas ierīces, viena vai vairākas elektroenerģijas pārveidošanas ierīces un viena vai vairākas elektroiekārtas, kas akumulēto elektroenerģiju pārveido mehāniskajā enerģijā, kuru pārvada uz riteņiem, lai nodrošinātu transportlīdzekļa piedziņu;

▼M3

34. “pilnībā elektrisks transportlīdzeklis” ir transportlīdzeklis, ko darbina tikai elektrisks spēka piedziņas bloks;

35. “pielāgojamas degvielas H2NG transportlīdzeklis” ir pielāgojamas degvielas transportlīdzeklis, ko var darbināt ar dažādiem ūdeņraža maisījumiem un NG/biometānu;

36. “ūdeņraža kurināmā elementa transportlīdzeklis” ir transportlīdzeklis, ko darbina ar kurināmā elementu, kurā ķīmisko enerģiju no ūdeņraža pārvērš elektroenerģijā, lai nodrošinātu transportlīdzekļa piedziņu;

▼M8

37. “lietderīgā jauda” ir jauda, kas iegūta testa stendā kloķvārpstas vai tās ekvivalenta galā pie attiecīgā dzinēja vai motora apgriezienu skaita ar palīgierīcēm, veicot testu saskaņā ar XX pielikumu (“Elektriskās piedziņas mehānisma dzinēja lietderīgās jaudas, lietderīgās jaudas un maksimālās 30 minūšu jaudas mērīšana”), un kas noteikta atmosfēras standartapstākļos;

38. “maksimālā lietderīgā jauda” ir maksimālā lietderīgās jaudas vērtība, kas izmērīta pie pilnas dzinēja slodzes;

39. “maksimālā 30 minūšu jauda” ir elektriskās piedziņas mehānisma maksimālā lietderīgā jauda pie līdzsprieguma, kā noteikts ANO EEK Noteikumu Nr. 85 ( 5 ) 5.3.2. punktā;

40. “aukstā iedarbināšana” ir iedarbināšana, kad dzinēja dzesētāja temperatūra (vai līdzvērtīga temperatūra) dzinēja iedarbināšanas laikā ir zemāka par vai vienāda ar 35 °C un ne vairāk kā par 7 K augstāka nekā apkārtējā temperatūra (ja temperatūras dati ir pieejami) dzinēja iedarbināšanas laikā;

▼M10

41. “emisijas reālos braukšanas apstākļos (RDE)” ir transportlīdzekļa emisijas normālos izmantošanas apstākļos;

42. “pārnēsājama emisiju mērīšanas sistēma (PEMS)” ir pārnēsājama emisiju mērīšanas sistēma, kas atbilst III.A pielikuma 1. papildinājumā noteiktajām prasībām;

▼M11

43. “bāzes emisijas kontroles stratēģija” (turpmāk “BES”) ir emisijas kontroles stratēģija, kas darbojas visā transportlīdzekļa braukšanas ātruma un noslodzes diapazonā, ja vien nav aktivizēta papildu emisijas kontroles stratēģija;

44. “papildu emisijas kontroles stratēģija” (turpmāk “AES”) ir emisijas kontroles stratēģija, kas tiek aktivizēta un aizstāj vai maina BES, reaģējot uz īpašu apkārtējās vides vai ekspluatācijas apstākļu kopumu, bet kura darbojas tikai tik ilgi, cik ilgi pastāv šādi apstākļi;

▼B

3. pants

Tipa apstiprinājuma prasības

▼M8

1. Lai saņemtu EK tipa apstiprinājumu attiecībā uz emisijām un transportlīdzekļa remonta un tehniskās apkopes informāciju, ražotājam uzskatāmi jāparāda, ka transportlīdzekļi atbilst šīs regulas III–VIII, X–XII, XIV, XVI un XX pielikumā noteiktajām testa procedūrām. Ražotājam arī jānodrošina atbilstība šīs regulas IX pielikumā noteiktajām standartdegvielu specifikācijām.

▼B

2. Uz transportlīdzekļiem attiecas I pielikuma I.2.4. attēlā norādītie testi.

3. Kā alternatīvu II, III, V–XI un XVI pielikumā minētajām prasībām maza apjoma ražotāji var pieprasīt piešķirt EK tipa apstiprinājumu transportlīdzekļa tipam, kuru trešās valsts iestāde ir apstiprinājusi, pamatojoties uz I pielikuma 2.1. iedaļā minētajiem tiesību aktiem.

Tomēr, lai saskaņā ar šo punktu saņemtu EK tipa apstiprinājumu attiecībā uz emisijām un transportlīdzekļa remonta un tehniskās apkopes informāciju, ir jāpieprasa emisijas testi tehniskās apskates nolūkā, kā norādīts IV pielikumā, testi degvielas patēriņam un CO2 emisijām, kā noteikts XII pielikumā, un jāievēro prasības attiecībā uz piekļuvi transportlīdzekļa OBD un transportlīdzekļa remonta un tehniskās apkopes informācijai, kā noteikts XIV pielikumā.

Apstiprinātājiestāde informē Komisiju par apstākļiem, kādos saskaņā ar šo punktu piešķirts katrs tipa apstiprinājums.

4. Īpašas prasības degvielas tvertnes ieplūdes atverei un elektroniskās sistēmas drošībai noteiktas I pielikuma 2.2. un 2.3. iedaļā.

5. Ražotājam jāveic tehniski pasākumi, lai saskaņā ar šo regulu nodrošinātu izplūdes un iztvaikošanas emisiju efektīvu ierobežošanu visā transportlīdzekļa parastajā kalpošanas laikā un ievērojot normālus izmantošanas nosacījumus.

Šiem pasākumiem jānodrošina emisiju kontroles sistēmās izmantoto cauruļu, savienojumu un slēgumu drošība ir radīta tā, lai tās atbilstu oriģinālajam projektam.

6. Ražotājs jānodrošina testu rezultātu atbilstību piemērojamajai robežvērtībai saskaņā ar šajā regulā minētiem testa apstākļiem.

7. Attiecībā uz 2. tipa testu, kas izklāstīts IV pielikuma 1. papildinājumā, pie normāliem motora tukšgaitas apgriezieniem maksimālo pieļaujamo oglekļa monoksīda saturu izplūdes gāzēs nosaka transportlīdzekļa ražotājs. Tomēr maksimālais oglekļa monoksīda saturs nedrīkst pārsniegt 0,3 % tilpuma.

Pie lieliem tukšgaitas apgriezieniem izplūdes gāzu oglekļa monoksīda saturs tilpuma izteiksmē nedrīkst pārsniegt 0,2 %, ja motora apgriezienu skaits ir vismaz 2 000 min-1 un lambda ir 1 ± 0,03 vai saskaņā ar ražotāja specifikācijām.

8. Ražotājs nodrošina, ka V pielikumā izklāstītajam 3. tipa testam motora ventilācijas sistēma nepieļauj atmosfērā izplūst kartera gāzēm.

9. Ar dīzeļdegvielu darbināmiem transportlīdzekļiem nepiemēro 6. tipa testu, kad emisijas mēra zemā temperatūrā, kā izklāstīts VIII pielikumā.

Tomēr, iesniedzot pieteikumu par tipa apstiprinājumu, ražotājam jāsniedz apstiprinātājiestādei informācija, kas parāda, ka NOx pēcapstrādes iekārta sasniedz pietiekami augstu temperatūru efektīvai darbībai 400 sekunžu laikā pēc aukstās iedarbināšanas pie – 7 °C, kā aprakstīts 6. tipa testā.

Turklāt ražotājs sniedz apstiprinātājiestādei informāciju par izplūdes gāzu recirkulācijas sistēmas (EGR) darbības stratēģiju, ieskaitot par tās darbību zemās temperatūrās.

Šajā informācijā iekļauj arī aprakstu par ietekmi uz emisijām.

Apstiprinātājiestāde nepiešķir tipa apstiprinājumu, ja sniegtā informācija nav pietiekama, lai uzskatāmi parādītu, ka pēcapstrādes iekārta norādītajā laikposmā faktiski sasniedz pietiekami augstu temperatūru efektīvai darbībai.

Pēc Komisijas pieprasījuma apstiprinātājiestāde sniedz informāciju par NOx pēcapstrādes iekārtu un EGR sistēmas veiktspēju zemās temperatūrās.

▼M10

10. Ražotājs nodrošina, ka tā transportlīdzekļa kalpošanas laikā, kura tips ir apstiprināts atbilstīgi Regulai (EK) Nr. 715/2007, tā emisijas, kas noteiktas saskaņā ar šīs regulas III.A pielikuma prasībām un pārbaudītas RDE testā, kurš veikts atbilstīgi minētajam pielikumam, nepārsniedz minētajā pielikumā noteiktās vērtības.

Tipa apstiprinājumu saskaņā ar Regulu (EK) Nr. 715/2007 var izsniegt tikai tad, ja attiecīgais transportlīdzeklis pārstāv apstiprinātu PEMS testa saimi saskaņā ar III.A pielikuma 7. papildinājumu.

▼M11

Līdz brīdim, kad ir pagājuši trīs gadi no datumiem, kas noteikti 10. panta 4. punktā, un četri gadi no datumiem, kas noteikti Regulas (EK) Nr. 715/2007 10. panta 5. punktā, piemēro šādus noteikumus:

▼M10

a) ►M11 IIIA pielikuma 2.1. punkta prasības nepiemēro; ◄

b) citas III.A pielikuma prasības, jo īpaši attiecībā uz veicamajiem RDE testiem un datiem, kas būs jāreģistrē un jāpadara pieejami, piemēro tikai jauniem saskaņā ar Regulu (EK) Nr. 715/2007 veiktiem tipa apstiprinājumiem, kuri izdoti pēc divdesmitās dienas pēc III.A pielikuma publicēšanas Eiropas savienības Oficiālajā Vēstnesī;

c) III.A pielikuma prasības nepiemēro tipa apstiprinājumiem, kas piešķirti maza apjoma ražotājiem, kuri definēti šīs regulas 2. panta 32. punktā;

d) ja III.A pielikuma 5. un 6. papildinājumā paredzētās prasības tiek izpildītas tikai ar vienu no divām izvērtēšanas metodēm, kas aprakstītas minētajos papildinājumos, tad tiek piemērotas šādas procedūras: i) veic vienu papildu RDE testu; ii) ja minētās prasības atkārtoti tiek izpildītas tikai ar vienu metodi, abām metodēm veic pabeigtības un normālo apstākļu analīzi, un aprēķinus, kas paredzēti III.A pielikuma 9.3. punktā, var veikt tikai attiecībā uz metodi, kura atbilst pabeigtības un normālo apstākļu prasībām. RDE testu un pabeigtības un normālo apstākļu analīzes datus reģistrē un padara pieejamus, lai varētu pārbaudīt atšķirības starp rezultātiem, kas iegūti ar abām datu izvērtēšanas metodēm.

e) testējamā transportlīdzekļa jaudu uz riteņiem nosaka ar riteņa rumbas griezes momenta mērījumu vai ar CO2 masas plūsmu, izmantojot Veline, saskaņā ar III.A pielikuma 6. papildinājuma 4. punktu.

▼B

4. pants

Prasības attiecībā uz OBD sistēmas tipa apstiprinājumu

1. Ražotājs nodrošina, ka visi transportlīdzekļi ir aprīkoti ar OBD sistēmu.

2. OBD sistēmai jābūt veidotai, konstruētai un uzstādītai transportlīdzeklī tā, lai tā varētu noteikt nolietošanās vai darbības traucējuma tipu visā transportlīdzekļa kalpošanas laikā.

3. OBD sistēma atbilst šīs regulas prasībām parastās izmantošanas apstākļos.

4. Ja saskaņā ar XI pielikuma 1. papildinājumu testu veic ar komponentu, kam ir defekts, jāieslēdzas OBD sistēmas darbības traucējumu indikatoram.

OBD sistēmas darbības traucējumu indikators var ieslēgties šā testa laikā arī tad, ja emisijas līmenis ir zemāks par OBD zemāko ierobežojumu, kas norādīts XI pielikumā.

5. Ražotājs nodrošina, ka visos saprātīgi paredzamos braukšanas apstākļos OBD sistēma atbilst prasībām par ekspluatācijas veiktspēju, kā noteikts šīs regulas XI pielikuma 1. papildinājuma 3. iedaļā.

6. Datus par ekspluatācijas veiktspēju, kurus transportlīdzekļa OBD sistēma glabā un par kuriem ziņo atbilstīgi XI pielikuma 1. papildinājuma 3.6. punkta noteikumiem, ražotājs bez kodēšanas nekavējoties dara pieejamus valsts iestādēm un neatkarīgiem uzņēmumiem.

▼M2 —————

▼B

5. pants

Pieteikums par transportlīdzekļa EK tipa apstiprinājumu attiecībā uz emisijām un piekļuvi transportlīdzekļa remonta un tehniskās apkopes informācijai

1. Ražotājs iesniedz apstiprinātājiestādei pieteikumu par transportlīdzekļa EK tipa apstiprinājumu attiecībā uz emisijām un piekļuvi transportlīdzekļa remonta un tehniskās apkopes informācijai.

2. Pieteikumu, kas minēts 1. punktā, sagatavo saskaņā ar I pielikuma 3. papildinājumā sniegto informācijas dokumenta paraugu.

3. Turklāt ražotājs sniedz šādu informāciju.

a) Par transportlīdzekļiem, kas aprīkoti ar dzirksteļaizdedzes motoriem, ražotājs paziņo minimālo procentuālo aizdedzes izlaidumu skaitu no kopējā aizdedzes momentu skaita, kā rezultātā vai nu emisijas pārsniedz XI pielikuma 2.3. iedaļā norādītos ierobežojumus, ja minētais aizdedzes izlaidumu procentuālais daudzums bijis kopš šīs regulas III pielikumā aprakstītā 1. tipa testa sākuma, vai arī rada viena vai vairāku katalizatoru pārkaršanu, radot neatgriezenisku bojājumu.

b) Sīki izstrādāta rakstiska informācija, kurā pilnībā aprakstīti OBD sistēmas darbības funkcionālie raksturlielumi, tostarp visu svarīgo, OBD sistēmas pārraudzīto transportlīdzekļa emisijas kontroles sistēmas daļu uzskaitījums.

c) OBD sistēmas izmantotā darbības traucējumu indikatora apraksts, kas transportlīdzekļa vadītājam signalizē par kļūdas esamību;

d) Ražotāja paziņojums par to, ka OBD sistēma atbilst XI pielikuma 1. papildinājuma 3. iedaļas noteikumiem par ekspluatācijas veiktspēju visos saprātīgi paredzamos braukšanas apstākļos.

e) Plāns, kurā izklāstīti sīki aprakstīti tehniskie kritēriji un pamatojums, kā palielina katra rādītāja skaitītāju un saucēju, kuriem jāatbilst XI pielikuma 1. papildinājuma 3.2. un 3.3. iedaļas prasībām, kā arī kritēriji, kā izslēdz skaitītājus, saucējus un kopējo saucēju XI pielikuma 1. papildinājuma 3.7. iedaļā minētajos apstākļos.

f) Apraksts par pasākumiem, kas veikti, lai novērstu emisiju kontroles datora bojājumus un pārveidošanu.

g) Attiecīgā gadījumā XI pielikuma 2. papildinājumā minētā informācija par transportlīdzekļu saimi.

h) Attiecīgos gadījumos citu tipa apstiprinājumu kopijas ar attiecīgo informāciju, kas dod iespēju apstiprinājumus attiecināt uz citiem tipiem un noteikt nolietošanās koeficientus.

4. Ievērojot 3. punkta d) apakšpunktu, ražotājs izmanto paraugu ražotāja sertifikātam par atbilstību OBD ekspluatācijas veiktspējas prasībām, kas izklāstītas sniegts I pielikuma 7. papildinājumā.

5. Ievērojot 3. punkta e) apakšpunktu, apstiprinātājiestāde, kas piešķir apstiprinājumu, minētajā apakšpunktā ietverto informāciju sniedz apstiprinātājiestādēm vai Komisijai pēc to lūguma.

6. Ievērojot 3. punkta d) un e) apakšpunktu, apstiprinātājiestādes neapstiprina transportlīdzekli, ja ražotāja sniegtā informācija neatbilst XI pielikuma 1. papildinājuma 3. iedaļas prasībām.

XI pielikuma 1. papildinājuma 3.2., 3.3. un 3.7. iedaļu piemēro visos saprātīgi paredzamos braukšanas apstākļos.

Lai novērtētu šā punkta pirmajā un otrajā daļā noteikto prasību īstenošanu, apstiprinātājiestādes ņem vērā iekārtu stāvokli.

7. Ievērojot 3. punkta f) apakšpunktu, pasākumiem, kas veikti, lai nepieļautu emisijas kontroles datora bojāšanu vai pārveidošanu, ietver iespēju veikt atjaunināšanu, izmantojot ražotāja apstiprinātu programmu vai kalibrēšanu.

8. Attiecībā uz I pielikuma I.2.4. attēlā norādītajiem testiem ražotājs nodod tehniskajam dienestam, kas atbild par tipa apstiprinājuma testiem, transportlīdzekli, kas ir raksturīgs attiecībā uz apstiprināmo tipu.

9. Pieteikums par tipa apstiprinājumu attiecībā uz vienas degvielas, divu degvielu un pielāgojamas degvielas transportlīdzekļiem atbilst I pielikuma 1.1. un 1.2. iedaļā izklāstītajām papildprasībām.

10. Izmaiņas, kas pēc tipa apstiprinājuma rodas sistēmas veidojumā, komponentā vai atsevišķās tehniskās vienībās, automātiski neanulē tipa apstiprinājumu, ja vien sākotnējās īpašības vai tehniskie parametri netiek mainīti tādā veidā, ka tiek ietekmēta motora vai piesārņojuma kontroles iekārtas darbība.

▼M11

11. Ražotājs sniedz arī paplašinātu dokumentācijas paketi ar šādu informāciju:

a) informāciju par visu AES un BES darbību, ietverot arī to parametru aprakstu, kurus maina kāda AES, un robežnosacījumus, ar kādiem šī stratēģija darbojas, kā arī norādi par tām AES un BES, kuras varētu aktivizēties šajā regulā aprakstīto testēšanas procedūru apstākļos;

b) apraksts par degvielas padeves sistēmas vadības loģiku, iestatījumu maiņas stratēģijām un pārslēgšanas punktiem visos ekspluatācijas režīmos.

12. Paplašinātā dokumentācijas pakete, kas minēta 11. punktā, ir konfidenciāla. Paplašināto dokumentācijas paketi var paturēt glabāšanā apstiprinātājiestāde vai arī ražotājs pēc apstiprinātājiestādes ieskatiem. Ja dokumentācijas pakete paliek pie ražotāja, pēc paketes izskatīšanas un apstiprināšanas apstiprinātājiestāde to apzīmogo un norāda datumu. Tā ir pieejama apstiprinātājiestādes inspicēšanai apstiprināšanas laikā vai visu apstiprinājuma derīguma laiku.

▼B

6. pants

Administratīvie noteikumi par transportlīdzekļa EK tipa apstiprinājumu attiecībā uz emisijām un piekļuvi transportlīdzekļa remonta un tehniskās apkopes informācijai

▼M8

1. Ja izpildītas visas attiecīgās prasības, apstiprinātājiestāde piešķir EK tipa apstiprinājumu un izsniedz tipa apstiprinājuma numuru saskaņā ar Direktīvas 2007/46/EK VII pielikumā noteikto numurēšanas sistēmu.

Neskarot Direktīvas 2007/46/EK VII pielikuma noteikumus, tipa apstiprinājuma numura 3. pozīcija jāveido saskaņā ar šīs regulas I pielikuma 6. papildinājumu.

Apstiprinātājiestāde nepiešķir tādu pašu numuru citam transportlīdzekļa tipam.

▼M10

Regulas (EK) Nr. 715/2007 prasības uzskata par izpildītām, ja ir izpildīti visi turpmāk minētie nosacījumi:

a) izpildītas 3. panta 10. punkta prasības;

b) izpildītas šīs regulas 13. panta prasības;

c) tādi transportlīdzekļi, kuru tips ir apstiprināts saskaņā ar Euro 5 maksimāli pieļaujamām emisijām, kas paredzētas Regulas (EK) Nr. 715/2007 I pielikuma 1. tabulā, ir apstiprināti saskaņā ar ANO EEK Noteikumu Nr. 83 06. grozījumu sēriju, Noteikumu Nr. 85. un Nr. 101. 01. grozījumu sēriju un to transportlīdzekļu gadījumā, kuriem ir kompresijaizdedzes motors, Noteikumu Nr. 24 III daļas 03. grozījumu sēriju;

d) tādi transportlīdzekļi, kuru tips ir apstiprināts saskaņā ar Euro 6 maksimāli pieļaujamām emisijām, kas paredzētas Regulas (EK) Nr. 715/2007 I pielikuma 2. tabulā, ir apstiprināts saskaņā ar ANO EEK Noteikumu Nr. 83 07. grozījumu sēriju, Noteikumu Nr. 85. un tā papildinājumiem, Noteikumu Nr. 101. 3. redakciju (ietver 01. grozījumu sēriju un to papildinājumus) un to transportlīdzekļu gadījumā, kuriem ir kompresijaizdedzes motors, Noteikumu Nr. 24 III daļas 03. grozījumu sēriju.

▼M8

Ceturtajā daļā minētajā gadījumā piemēro arī 14. pantu.

▼B

2. Atkāpjoties no 1. punkta, pēc ražotāja pieprasījuma transportlīdzekli ar OBD sistēmu var pieņemt tipa apstiprinājumam attiecībā uz emisijām un transportlīdzekļa remonta un tehniskās apkopes informāciju, pat ja sistēmā ir viens vai vairāki trūkumi, kuri ir tādi, ka pilnībā netiek izpildītas XI pielikuma prasības, ja vien tiek izpildīti minētā pielikuma 3. iedaļas īpašie administratīvie noteikumi.

Apstiprinātājiestāde paziņo visām apstiprinātājiestādēm citās dalībvalstīs par lēmumu piešķirt šādu tipa apstiprinājumu saskaņā ar Direktīvas 2007/46/EK 8. pantā noteiktajām prasībām.

3. Piešķirot EK tipa apstiprinājumu saskaņā ar 1. punktu, apstiprinātājiestāde izdod EK tipa apstiprinājuma sertifikātu, izmantojot I pielikuma 4. papildinājumā doto paraugu.

7. pants

Tipa apstiprinājuma grozījumi

Attiecībā uz tipa apstiprinājuma grozījumiem piemēro Direktīvas 2007/46/EK 13., 14. un 16. pantu.

Pēc ražotāja pieprasījuma I pielikuma 3. iedaļas noteikumus piemēro viena un tā paša tipa transportlīdzekļiem, ja nav vajadzīgi papildu testi.

8. pants

Ražojuma atbilstība

1. Pasākumus ražojuma atbilstības nodrošināšanai veic saskaņā ar Direktīvas 2007/46/EK 12. panta noteikumiem.

2. Ražojuma atbilstību pārbauda, pamatojoties uz aprakstu tipa apstiprinājuma sertifikātā, kā norādīts šīs regulas I pielikuma 4. papildinājumā.

3. Īpašie noteikumi, kas attiecas uz ražojuma atbilstību, noteikti šīs regulas I pielikuma 4. iedaļā, un atbilstīgās statistikas metodes noteiktas minētā pielikuma 1. un 2. papildinājumā.

9. pants

Ekspluatācijas atbilstība

1. Ekspluatācijas atbilstības noteikumi ir sniegti šīs regulas II pielikumā, un noteikumi šīs regulas XV pielikumā attiecas uz transportlīdzekļiem, kuru tips apstiprināts saskaņā ar Padomes Direktīvu 70/220/EEK ( 6 ).

2. Pasākumi ekspluatācijas atbilstības nodrošināšanai transportlīdzekļiem, kuru tips apstiprināts saskaņā ar šo regulu vai Direktīvu 70/220/EEK, jāveic saskaņā ar Direktīvas 2007/46/EK 12. pantu.

3. Ekspluatācijas atbilstības pasākumiem jābūt piemērotiem, lai apstiprinātu piesārņojuma kontroles iekārtu darbību transportlīdzekļa normālās kalpošanas laikā parastos izmantošanas apstākļos, kā norādīts šīs regulas II pielikumā.

4. Ekspluatācijas atbilstības pasākumi jāpārbauda ik pēc 5 gadiem vai pēc 100 000 km, atkarībā no tā, kurš no šiem lielumiem ir agrāk.

5. Ražotājam nav jāveic ekspluatācijas atbilstības revīzija, ja pārdoto transportlīdzekļu skaits ir tāds, ka nav iespējams iegūt pietiekamus testa paraugus. Tāpēc revīzija nav jāpieprasa, ja transportlīdzekļa tipa gada pārdošanas apjoms visā Kopienā ir mazāks par 5 000 .

Tomēr šādu nelielu sēriju transportlīdzekļu ražotājs iesniedz apstiprinātājiestādei ziņojumu par garantijām un remonta prasībām, kas saistītas ar emisiju, un OBD kļūmēm, kā noteikts šīs regulas II pielikuma 2.3. punktā. Turklāt tipa apstiprinātājiestāde var pieprasīt testēt šāda tipa transportlīdzekļus atbilstīgi šīs regulas II pielikuma 1. papildinājumam.

6. Ja attiecībā uz transportlīdzekļiem, kuru tips apstiprināts saskaņā ar šo regulu, apstiprinātājiestāde nav apmierināta ar testu rezultātiem saskaņā ar II pielikuma 2. papildinājumā noteiktajiem kritērijiem, Direktīvas 2007/46/EK 30. panta 1. punktā un X pielikumā minētos korektīvos pasākumus saskaņā ar II pielikuma 1. papildinājuma 6. iedaļu jāattiecina uz visiem ekspluatācijā esošiem tā paša tipa transportlīdzekļiem, kuriem, visticamāk, ir tas pats defekts.

Ražotāja iesniegtais korektīvo pasākumu plāns saskaņā ar šīs regulas II pielikuma 1. papildinājuma 6.1. iedaļu jāapstiprina apstiprinātājiestādei. Ražotājs ir atbildīgs par apstiprinātā pasākumu plāna izpildi.

Apstiprinātājiestāde 30 dienu laikā paziņo visām dalībvalstīm savu lēmumu. Dalībvalstis var pieprasīt to pašu izlabošanas pasākumu plānu piemērot visiem šā paša tipa transportlīdzekļiem, kas reģistrēti šo valstu teritorijā.

7. Ja apstiprinātājiestāde ir konstatējusi, ka transportlīdzekļa tips neatbilst piemērojamajām prasībām, kas noteiktas 1. papildinājumā, tā nekavējoties saskaņā ar Direktīvas 2007/46/EK 30. panta 3. punkta prasībām informē dalībvalsti, kas ir piešķīrusi oriģinālo tipa apstiprinājumu.

Pēc minētā paziņojuma saņemšanas un, ievērojot Direktīvas 2007/46/EK 30. panta 6. punkta noteikumus, apstiprinātājiestāde, kas piešķīrusi oriģinālo tipa apstiprinājumu, informē ražotāju par to, ka šis transportlīdzekļa tips neatbilst šo noteikumu prasībām un ka no ražotāja ir sagaidāmi konkrēti pasākumi. Ražotājs divu mēnešu laikā pēc šā paziņojuma minētajai iestādei iesniedz defektu novēršanas pasākumu plānu, kura būtība atbilst 1. papildinājuma 6.1.–6.8. iedaļas prasībām. Apstiprinātājiestāde, kas piešķīrusi oriģinālo tipa apstiprinājumu, divu mēnešu laikā apspriežas ar ražotāju, lai nodrošinātu vienošanos par pasākumu plānu un tā izpildi. Ja apstiprinātājiestāde, kas piešķīrusi oriģinālo tipa apstiprinājumu, konstatē, ka nav iespējams panākt vienošanos, jāsāk procedūra saskaņā ar Direktīvas 2007/46/EK 30. panta 3. un 4. punktu.

10. pants

Piesārņojuma kontroles iekārtas

1. Ražotājs nodrošina, lai piesārņojuma kontroles rezerves iekārtām, kuras paredzētas uzstādīšanai EK tipa apstiprinātos transportlīdzekļos, uz kuriem attiecas Regulas (EK) Nr. 715/2007 darbības joma, būtu EK tipa apstiprinājums kā atsevišķām tehniskām vienībām Direktīvas 2007/46/EK 10. panta 2. punkta nozīmē saskaņā ar šīs regulas 12. un 13. pantu un XIII pielikumu.

Šajā regulā katalītiskos neitralizatorus un makrodaļiņu filtrus uzskata par piesārņojuma kontroles iekārtām.

▼M1

Attiecīgās prasības uzskata par izpildītām, ja ievēroti šādi nosacījumi:

a) izpildītas 13. pantā iekļautās prasības;

b) piesārņojuma kontroles rezerves iekārtas apstiprinātas saskaņā ar ANO/EEK Noteikumiem Nr. 103.

Trešajā daļā minētajā gadījumā piemēro arī 14. pantu.

▼B

2. Piesārņojuma kontroles oriģinālajām rezerves iekārtām, kuras atbilst I pielikuma 4. papildinājuma papildpielikuma 2.3. punktā minētajam tipam un kuras paredzēts uzstādīt transportlīdzeklī, uz kuru attiecas atbilstīgais tipa apstiprinājuma dokuments, nav obligāti jāatbilst XIII pielikumam, ja vien tās atbilst minētā pielikuma 2.1. un 2.2. punkta prasībām.

3. Ražotājam jānodrošina, lai piesārņojuma kontroles oriģinālajai iekārtai būtu identificējošs marķējums.

4. Identificējošajā marķējumā, kas norādīts 3. punktā, ietver šādus datus:

a) transportlīdzekļa vai motora ražotāja nosaukums vai preču zīme;

b) piesārņojuma kontroles oriģinālās iekārtas marka un daļu identifikācijas numurs, kā noteikts I pielikuma 3. papildinājuma 3.2.12.2. punktā minētajā informācijā.

11. pants

Pieteikums par EK tipa apstiprinājumu piesārņojuma kontroles rezerves iekārtai kā atsevišķai tehniskai vienībai

1. Ražotājs iesniedz apstiprinātājiestādei pieteikumu par EK tipa apstiprinājumu piesārņojuma kontroles rezerves iekārtas kā atsevišķas tehniskas vienības tipam.

Pieteikumu sagatavo saskaņā ar XIII pielikuma 1. papildinājumā noteikto informācijas dokumenta paraugu.

2. Papildus 1. punktā noteiktajām prasībām ražotājs nodod tehniskajam dienestam, kas atbild par tipa apstiprinājuma testu:

a) saskaņā ar šo regulu apstiprināta tipa transportlīdzekli vai transportlīdzekļus ar jaunu oriģinālo piesārņojuma kontroles iekārtu;

b) vienu piesārņojuma kontroles rezerves iekārtas tipa paraugu;

c) piesārņojuma kontroles rezerves iekārtas tipa papildparaugu gadījumā, ja piesārņojuma kontroles rezerves iekārtu paredzēts uzstādīt transportlīdzeklim, kas aprīkots ar OBD sistēmu.

3. Ievērojot 2. punkta a) apakšpunktu testa transportlīdzekļi jāatlasa pieteikuma iesniedzējam, vienojoties ar tehnisko dienestu.

Testa transportlīdzeklim jāatbilst ANO/EEK Noteikumu Nr. 83. 4. pielikuma 3.1. iedaļas prasībām.

Testa transportlīdzekļi atbilst šādām prasībām:

a) to emisijas kontroles sistēmā nav defektu;

b) visas oriģinālās ar emisiju saistītās daļas, kas pārmērīgi nolietojušās vai nepareizi darbojas, ir jāsaremontē vai jānomaina;

c) pirms emisijas testa transportlīdzekļi pienācīgi jānoregulē un jāiestata atbilstīgi ražotāja specifikācijai.

4. Ievērojot 2. punkta b) un c) apakšpunktu paraugam jābūt skaidri un neizdzēšami marķētam ar pieteikuma iesniedzēja preču zīmi vai marku un komercnosaukumu.

5. Ievērojot 2. punkta c) apakšpunktu, paraugam jābūt nolietotam, kā noteikts [šīs regulas] 2. panta 25. punktā.

12. pants

Administratīvie noteikumi piesārņojuma kontroles rezerves iekārtas kā atsevišķas tehniskas vienības EK tipa apstiprinājumam

1. Ja izpildītas visas attiecīgās prasības, tipa apstiprinātājiestāde piešķir EK tipa apstiprinājumu piesārņojuma kontroles rezerves iekārtai kā atsevišķai tehniskai vienībai un izsniedz tipa apstiprinājuma numuru saskaņā ar Direktīvas 2007/46/EK VII pielikumā noteikto numurēšanas sistēmu.

Apstiprinātājiestāde nepiešķir tādu pašu numuru citam piesārņojuma kontroles rezerves iekārtas tipam.

Uz piesārņojuma kontroles rezerves iekārtas tipu, kas tiek izmantots vairākiem transportlīdzekļu tipiem, var attiekties viens un tas pats tipa apstiprinājuma numurs.

2. Ievērojot 1. punktu, apstiprinātājiestāde izsniedz EK tipa apstiprinājuma sertifikātu, kas sagatavots saskaņā ar XIII pielikuma 2. papildinājumā sniegto paraugu.

3. Ja tipa apstiprinājuma pieprasītājs var apstiprinātājiestādei vai tehniskajam dienestam uzskatāmi parādīt, ka piesārņojuma kontroles rezerves iekārtas tips ir I pielikuma 4. papildinājuma papildpielikuma 2.3. iedaļā norādītais, tipa apstiprinājumu piešķir neatkarīgi no pārbaudes par atbilstību XIII pielikuma 4. iedaļā izklāstītajām prasībām.

13. pants

Piekļuve transportlīdzekļa OBD un transportlīdzekļa remonta un tehniskās apkopes informācijai

1. Saskaņā ar Regulas (EK) Nr. 715/2007 6. un 7. pantu un šīs regulas XIV pielikumu ražotāji ievieš vajadzīgos noteikumus un procedūras, lai nodrošinātu, ka transportlīdzekļa OBD un transportlīdzekļa remonta un tehniskās apkopes informācija ir viegli pieejama.

2. Apstiprinātājiestādes piešķir tipa apstiprinājumu tikai pēc tam, kad ražotājs iesniedzis tām sertifikātu par piekļuvi transportlīdzekļa OBD un transportlīdzekļa remonta un tehniskās apkopes informācijai.

3. Sertifikāts par piekļuvi transportlīdzekļa OBD un transportlīdzekļa remonta un tehniskās apkopes informācijai kalpo kā pierādījums atbilstībai Regulas (EK) Nr. 715/2007 6. panta 7. punktam.

4. Sertifikātu par piekļuvi transportlīdzekļa OBD un transportlīdzekļa remonta un tehniskās apkopes informācijai sagatavo saskaņā ar XIV pielikuma 1. papildinājumā doto paraugu.

5. Ja transportlīdzekļa OBD un transportlīdzekļa remonta un tehniskās apkopes informācija tipa apstiprinājuma pieteikuma iesniegšanas laikā nav pieejama vai neatbilst Regulas (EK) Nr. 715/2007 6. un 7. pantam un šīs regulas XIV pielikumam, ražotājs sniedz minēto informāciju sešu mēnešu laikā no attiecīgās dienas, kā noteikts Regulas (EK) Nr. 715/2007 10. panta 2. punktā, vai sešu mēnešu laikā no tipa apstiprināšanas dienas – atkarībā no tā, kurš datums ir vēlāk.

6. Pienākumu sniegt informāciju 5. punktā norādītajos termiņos piemēro tikai tad, ja pēc tipa apstiprinājuma saņemšanas transportlīdzekli laiž tirgū.

Ja transportlīdzekli laiž tirgū vairāk nekā sešus mēnešus pēc tipa apstiprinājuma dienas, informācija jāsniedz tajā dienā, kad transportlīdzekli laiž tirgū

7. Apstiprinātājiestāde var pieņemt, ka ražotājs ir ieviesis apmierinošus noteikumus un procedūras attiecībā uz piekļuvi transportlīdzekļa OBD un transportlīdzekļa remonta un tehniskās apkopes informācijai, pamatojoties uz aizpildītu sertifikātu par piekļuvi transportlīdzekļa OBD un transportlīdzekļa remonta un tehniskās apkopes informācijai, ja nav saņemtas sūdzības un ja ražotājs nodrošina šo informāciju 5. punktā noteiktajā termiņā.

8. Papildus XI pielikuma 4. iedaļā norādītajām prasībām par piekļuvi OBD informācijai ražotājs dara pieejamu ieinteresētajām personām šādu informāciju:

a) attiecīgā informācija, kas ļauj izstrādāt rezerves komponentus, kuri ir svarīgi OBD sistēmas pareizai darbībai;

b) informācija, kas dod iespēju izstrādāt vispārējus diagnostikas instrumentus.

Ievērojot a) apakšpunktu, rezerves komponentu izstrādi nedrīkst ierobežot šādi faktori: atbilstīgas informācijas nepieejamība; tehniskie noteikumi par darbības traucējumu norādījumu stratēģijām, ja ir pārsniegtas OBD robežvērtības vai ja OBD sistēma nevar izpildīt šajā regulā noteiktās OBD pārraudzības pamatprasības; īpaši OBD informācijas apstrādes pārveidojumi, lai atsevišķi uzraudzītu transportlīdzekļa darbināšanu ar benzīnu vai ar gāzi; tādu ar gāzi darbināmu transportlīdzekļu tipa apstiprinājums, kuriem ir noteikts nelielu defektu skaits.

Ievērojot b) apakšpunktu, ja ražotājs izmanto diagnostikas un testa instrumentus saskaņā ar ISO 22900 “Modulāro transportlīdzekļu saziņas saskarne” (MVCI) un ISO 22901 “Diagnostikas datu atklātā apmaiņa” (ODX) savos franšīzes tīklos, ODX datnēm jābūt pieejamām neatkarīgiem uzņēmumiem, izmantojot ražotāja tīmekļa vietni.

▼M1

9. Ar šo izveido forumu (turpmāk – “forums”) par piekļuvi transportlīdzekļu informācijai.

Forums vērtē, vai piekļuve informācijai ietekmē progresu transportlīdzekļu zādzību skaita samazināšanā, un gatavo ieteikumus par to, kā uzlabot prasības par piekļuvi informācijai. Īpaši forums konsultē Komisiju par neatkarīgu uzņēmumu apstiprināšanas un pilnvarošanas procesa, ko veic akreditētas iestādes, ieviešanu, lai nodrošinātu piekļuvi informācijai par transportlīdzekļa drošību.

Komisija var pieņemt lēmumu noteikt, ka attiecīgās diskusijas un konstatētie fakti ir konfidenciāli.

▼B

14. pants

Atbilstība pienākumiem par piekļuvi transportlīdzekļa OBD un transportlīdzekļa remonta un tehniskās apkopes informācijai

1. Apstiprinātājiestāde vai nu pēc savas iniciatīvas, vai, pamatojoties uz sūdzību vai tehniskā dienesta novērtējumu, var jebkurā laikā pārbaudīt ražotāja atbilstību Regulas (EK) Nr. 715/2007 un šīs regulas noteikumiem un sertifikātam par piekļuvi transportlīdzekļa OBD un transportlīdzekļa remonta un tehniskās apkopes informācijai.

2. Ja apstiprinātājiestāde konstatē, ka ražotājs nepilda pienākumu nodrošināt piekļuvi transportlīdzekļa OBD un transportlīdzekļa remonta un tehniskās apkopes informācijai, apstiprinātājiestāde, kura piešķīrusi attiecīgo tipa apstiprinājumu, veic atbilstīgus pasākumus situācijas labošanai.

3. Šie pasākumi var būt tipa apstiprinājuma anulēšana vai apturēšana, soda nauda vai citi pasākumi, kas pieņemti saskaņā ar Regulas (EK) Nr. 715/2007 13. pantu.

4. Ja neatkarīgs uzņēmums vai tirgotāju asociācija, kas pārstāv neatkarīgus uzņēmumus, iesniedz apstiprinātājiestādei sūdzību, apstiprinātājiestāde veic revīziju, lai pārbaudītu, vai ražotājs pilda pienākumus par piekļuvi transportlīdzekļa OBD un transportlīdzekļa remonta un tehniskās apkopes informācijai.

5. Veicot revīziju, apstiprinātājiestāde var lūgt tehnisko dienestu vai citu neatkarīgu ekspertu veikt novērtējumu, lai pārbaudītu minēto pienākumu izpildi.

15. pants

Īpašas prasības attiecībā uz tipa apstiprinājuma informāciju

1. Atkāpjoties no Padomes Direktīvas 70/156/EEK ( 7 ) I pielikuma un līdz 2009. gada 29. aprīlim, piemēro arī papildu prasības, kas izklāstītas šīs regulas XVIII pielikumā.

2. Atkāpjoties no Padomes Direktīvas 70/156/EEK un līdz 2009. gada 29. aprīlim, piemēro arī papildu prasības, kas izklāstītas šīs regulas XIX pielikumā.

16. pants

Grozījumi Regulā (EK) Nr. 715/2007

Regulu (EK) Nr. 715/2007 groza saskaņā ar šīs regulas XVII pielikumu.

17. pants

Stāšanās spēkā

Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

Tomēr 4. panta 5. un 6. punktā, 5.panta 3. punkta d) un e) apakšpunktā noteiktos pienākumus piemēro no 2011. gada 1. septembra jauna tipa transportlīdzekļu tipa apstiprinājumam un no 2014. gada 1. janvāra visiem jauniem transportlīdzekļiem, kas pārdoti, reģistrēti vai nodoti ekspluatācijā Kopienā.

Šī regula uzliek saistības kopumā un ir tieši piemērojama visās dalībvalstīs.









PIELIKUMU SARAKSTS







I PIELIKUMS Administratīvie noteikumi EK tipa apstiprinājumam 1. papildinājums Ražojumu atbilstības pārbaude (1. statistikas metode) 2. papildinājums Ražojumu atbilstības pārbaude (2. statistikas metode) 3. papildinājums Informācijas dokumenta paraugs 4. papildinājums EK tipa apstiprinājuma sertifikāta paraugs 5. papildinājums Ar OBD saistīta informācija 6. papildinājums EK tipa apstiprinājuma sertifikātu numurēšanas sistēma 7. papildinājums Ražotāja sertifikāts par atbilstību OBD ekspluatācijas veiktspējas prasībām II PIELIKUMS Ekspluatācijas atbilstība 1. papildinājums Ekspluatācijas atbilstības pārbaude 2. papildinājums Statistiskā procedūra ekspluatācijas atbilstības testēšanai 3. papildinājums Pienākumi attiecībā uz ekspluatācijas atbilstību III PIELIKUMS Vidējo izplūdes gāzu emisiju pārbaude apkārtējās vides apstākļos (1. tipa tests) IIIA PIELIKUMS Emisiju reālos braukšanas apstākļos verifikācija 1. papildinājums Testa procedūra transportlīdzekļu emisiju testēšanai ar pārnēsājamu emisiju mērīšanas sistēmu (PEMS) 2. papildinājums PEMS komponentu un signālu specifikācijas un kalibrēšana 3. papildinājums PEMS un neizsekojama atgāzu masas plūsmas ātruma validācija 4. papildinājums Emisiju noteikšana 5. papildinājums Brauciena dinamisko apstākļu verifikācija ar 1. metodi (slīdošais vidējošanas intervāls) 6. papildinājums Brauciena dinamisko apstākļu verifikācija ar 2. metodi (jaudas apvienošana) 7. papildinājums Transportlīdzekļu atlase PEMS testēšanai sākotnējā tipa apstiprinājumā 7.a papildinājums Kopējās brauciena dinamikas verifikācija 7.b papildinājums Procedūra, ar ko nosaka brauciena kumulatīvo pozitīvo augstuma pieaugumu 8. papildinājums Datu apmaiņa un ziņošanas prasības 9. papildinājums Ražotāja atbilstības sertifikāts IV PIELIKUMS Emisijas dati, kas nepieciešami tipa apstiprinājumam tehniskās pārbaudes vajadzībām 1. papildinājums Oglekļa monoksīda emisiju mērīšana pie motora tukšgaitas apgriezieniem (2. tipa tests) 2. papildinājums Dūmainības mērīšana V PIELIKUMS Kartera gāzu emisiju pārbaude (3. tipa tests) VI PIELIKUMS Iztvaikošanas emisiju noteikšana (4. tipa tests) VII PIELIKUMS Piesārņojuma kontroles iekārtu ilgizturīguma pārbaude (5. tipa tests) 1. papildinājums Stenda standartcikls (SBC) 2. papildinājums Dīzeļdegvielas stenda standartcikls (SDBC) 3. papildinājums Ceļa standartcikls (SRC) VIII PIELIKUMS Vidējo izplūdes gāzu emisiju pārbaude zemā apkārtējā temperatūrā (6. tipa tests) IX PIELIKUMS Standartdegvielas specifikācija X PIELIKUMS Emisiju testa procedūra hibrīdiem elektriskiem transportlīdzekļiem (HEV) XI PIELIKUMS Iebūvētas diagnostikas (OBD) sistēmas mehāniskiem transportlīdzekļiem 1. papildinājums OBD sistēmu funkcionālie aspekti 2. papildinājums Transportlīdzekļu saimes būtiskās īpašības XII PIELIKUMS CO2 emisiju, degvielas patēriņa, elektroenerģijas patēriņa un darbības tāluma ar elektrisko piedziņu noteikšana XIII PIELIKUMS EK tipa apstiprinājums piesārņojuma kontroles rezerves iekārtām kā atsevišķai tehniskai vienībai 1. papildinājums Informācijas dokumenta paraugs 2. papildinājums EK tipa apstiprinājuma sertifikāta paraugs 3. papildinājums EK tipa apstiprinājuma zīmes paraugs XIV PIELIKUMS Piekļuve transportlīdzekļa OBD un transportlīdzekļa remonta un tehniskās apkopes informācijai 1. papildinājums Atbilstības sertifikāts XV PIELIKUMS Tādu ekspluatācijā esošu transportlīdzekļu atbilstība, kuru tips apstiprināts saskaņā ar Direktīvu 70/220/EK 1. papildinājums Ekspluatācijas atbilstības pārbaude 2. papildinājums Statistikas procedūra ekspluatācijas atbilstības testēšanai XVI PIELIKUMS Prasības transportlīdzekļiem, kas izmanto reaģentu izplūdes gāzu pēcapstrādes sistēmai XVII PIELIKUMS Regulas (EK) Nr. 715/2007 grozījumi XVIII PIELIKUMS Speciālie noteikumi par Padomes Direktīvas 70/156/EEK I pielikumu XIX PIELIKUMS Speciālie noteikumi par Padomes Direktīvas 70/156/EEK III pielikumu ▼M8 XX PIELIKUMS Dzinēja lietderīgās jaudas mērīšana ▼B









I PIELIKUMS

ADMINISTRATĪVIE NOTEIKUMI EK TIPA APSTIPRINĀJUMAM

1. PAPILDPRASĪBAS EK TIPA APSTIPRINĀJUMA PIEŠĶIRŠANAI

▼M3

1.1. Papildu prasības vienas degvielas ar gāzi darbināmiem transportlīdzekļiem, divu degvielu ar gāzi darbināmiem transportlīdzekļiem un pielāgojamas degvielas H2NG transportlīdzekļiem

▼B

1.1.1. Šā pielikuma 1.1. iedaļā piemēro šādas definīcijas: ▼M3 1.1.1.1. Saime ir tāda tipa transportlīdzekļu grupa, kurus darbina ar LPG, NG/biometānu, H2NG, ko nosaka cilmes transportlīdzeklis. ▼B 1.1.1.2. Cilmes transportlīdzeklis ir transportlīdzeklis, kurš izraudzīts kā transportlīdzeklis, uz kura uzskatāmi parādīs degvielas sistēmas pielāgošanās spēju un kurš kalpos par standartu saimes transportlīdzekļiem. Saimē ir iespējams vairāk nekā viens cilmes transportlīdzeklis. 1.1.1.3. Saimes loceklis ir transportlīdzeklis, kam piemīt tādas pašas raksturīgās pazīmes kā cilmes transportlīdzeklim: a) to ražo tas pats transportlīdzekļu ražotājs; b) uz to attiecas tādi paši emisiju ierobežojumi; c) ja gāzes degvielas sistēmai ir centrālais mērītājs visam motoram, tās sertificētās jaudas attiecība pret cilmes transportlīdzekļa motora sertificēto jaudu ir no 0,7 līdz 1,15 reizēm; d) ja gāzes degvielas sistēmai ir individuāls mērītājs katram cilindram, tās katra cilindra sertificētās jaudas attiecība pret cilmes transportlīdzekļa motora sertificēto jaudu ir no 0,7 līdz 1,15 reizēm; e) ja transportlīdzeklis ir aprīkots ar katalizatora sistēmu, katalizatora tips ir identisks, t. i., trīsceļu, oksidācijas, de NOx; f) tā gāzes degvielas padeves sistēma (ieskaitot spiediena regulatoru) ir viena ražotāja izgatavota un pieder pie viena tipa: indukcijas, tvaika iesmidzināšanas (vienā punktā, vairākos punktos), šķidruma iesmidzināšanas (vienā punktā, vairākos punktos); g) šo gāzes degvielas padeves sistēmu kontrolē tāda paša tipa elektroniskais vadības bloks (ECU) ar tādām pašām tehniskām specifikācijām, kurā ir tādi paši programmatūras principi un kontroles stratēģija. Transportlīdzeklim var būt otrs ECU salīdzinājumā ar cilmes transportlīdzekli, ja vien ECU izmanto vienīgi tādēļ, lai kontrolētu iesmidzinātājus, papildu aizvēršanās vārstus un datu ieguvi no papildu devējiem Attiecībā uz c) un d) apakšpunktā minētajām prasībām – ja demonstrācija parāda, ka divi ar gāzi darbināmi transportlīdzekļi varētu būt vienas saimes transportlīdzekļi, izņemot to sertificēto jaudu, kas ir attiecīgi P1 un P2 (P1 < P2), un tos abus testē kā cilmes transportlīdzekļus, transportlīdzekļu saimes attiecības uzskatīs par spēkā esošām visiem transportlīdzekļiem, kuru sertificētā jauda ir no 0,7 × P1 līdz 1,15 × P2.

1.1.2. ▼M3 Ja transportlīdzekli darbina ar LPG, NG/biometānu, H2NG, EK tipa apstiprinājumu piešķir saskaņā ar šādām prasībām. ▼B 1.1.2.1. Attiecībā uz cilmes transportlīdzekļa tipa apstiprinājumu cilmes transportlīdzeklis uzskatāmi parāda spēju pielāgoties ikvienam degvielas sastāvam, kāds var būt pieejams tirgū. Ja lieto LPG, sastāvā mainās C3/C4. Parasti ir divu veidu dabasgāzes degviela – degviela ar lielu siltumietilpību (H-gāze) un degviela ar mazu siltumietilpību (L-gāze) –, bet abu veidu degvielās siltumietilpības rādītāja diapazons ir ļoti plašs, un tām ir atšķirīgs Wobbe indekss. Minētās variācijas atspoguļojas standartdegvielās. ▼M3 Pielāgojamas degvielas H2NG transportlīdzeklim ūdeņraža saturs maisījumā var būt no 0 % līdz maksimālajai procentuālajai daļai, ko norādīja ražotājs. Attiecībā uz cilmes transportlīdzekli jāpierāda, ka to var pielāgot jebkādai procentuālajai daļai diapazonā, ko norādījis ražotājs. Turklāt saistība ar cilmes transportlīdzekli jāpierāda, ka to var pielāgot ikvienam NG/biometāna sastāvam, kāds var būt pieejams tirgū, neatkarīgi no ūdeņraža procentuālās daļas maisījumā. ▼M3 1.1.2.2. Ja transportlīdzekli darbina ar LPG, NG/biometānu, H2NG, cilmes transportlīdzeklis jāpārbauda 1. tipa testā ar divām galēji atšķirīgām gāzes standartdegvielām, kas norādītas IX pielikumā. NG/biometāna gadījumā, ja pāreja no vienas gāzes degvielas uz otru praksē notiek, izmantojot slēdzi, šo slēdzi nedrīkst izmantot tipa apstiprināšanas laikā. Pielāgojamas degvielas H2NG transportlīdzekļu gadījumā cilmes transportlīdzeklis jāpārbauda 1. tipa testā ar šādiem degvielas sastāviem: — 100 % H-gāze; — 100 % L-gāze; — H-gāzes maisījums un ūdeņraža maksimālā procentuālā daļa, ko norādījis ražotājs; — L-gāzes maisījums un ūdeņraža maksimālā procentuālā daļa, ko norādījis ražotājs. 1.1.2.3. Transportlīdzekli uzskata par atbilstīgu, ja, testos izmantojot 1.1.2.2. punktā minētās standartdegvielas, transportlīdzeklis atbilst emisijas ierobežojumiem. 1.1.2.4. Ja transportlīdzekli darbina ar LPG vai NG/biometānu, emisijas rezultātu attiecību “r” katram piesārņotājam nosaka šādi.



Degvielas tips Standartdegvielas “r” aprēķins LPG degviela A degviela B NG/biometāns degviela G20 degviela G25 ▼M3 1.1.2.5. Attiecībā uz pielāgojamas degvielas H2NG transportlīdzekļiem divu emisijas rezultātu attiecības “r1” un “r2” katram piesārņotājam nosaka šādi:



Degvielas tips Standartdegvielas “r” aprēķins NG/biometāns degviela G20 degviela G25 H2NG Ūdeņraža maisījums un G20 ar ūdeņraža maksimālo procentuālo daļu, ko norādījis ražotājs Ūdeņraža maisījums un G25 ar ūdeņraža maksimālo procentuālo daļu, ko norādījis ražotājs ▼B

1.1.3. ►M3 Attiecībā uz tipa apstiprinājumu vienas degvielas ar gāzi darbināmam transportlīdzeklim un divu degvielu ar gāzi darbināmam transportlīdzeklim, ko darbina gāzes režīmā (kā degvielu izmanto LPG vai NG/biometānu) un kas pieder vienai transportlīdzekļu saimei, veic 1. tipa testu ar vienu gāzes standartdegvielu. Šī standartdegviela var būt jebkura no abām gāzes standartdegvielām. Transportlīdzekli uzskata par atbilstīgu, ja tiek izpildītas šādas prasības: ◄ a) transportlīdzeklis atbilst saimes locekļa definīcijai 1.1.1.3. iedaļā; b) ja testa degviela ir A standartdegviela attiecībā uz LPG vai G20 attiecībā uz NG/biometānu, emisijas rezultātus par katru piesārņotāju reizina ar atbilstīgo koeficientu “r”, kas aprēķināts 1.1.2.4. iedaļā, ja r > 1; korekcija nav nepieciešama, ja r < 1; c) ja testa degviela ir B standartdegviela attiecībā uz LPG vai G25 attiecībā uz NG/biometānu, emisijas rezultātus par katru piesārņotāju dala ar atbilstīgo koeficientu “r”, kas aprēķināts 1.1.2.4. iedaļā, ja r < 1; korekcija nav nepieciešama, ja r > 1; d) pēc ražotāja pieprasījuma 1. tipa testu var veikt ar abām standartdegvielām, un tādā gadījumā korekcija nav nepieciešama; e) transportlīdzeklim jāatbilst attiecīgās kategorijas emisiju ierobežojumiem gan mērīto, gan aprēķināto emisiju ziņā; f) ja ar vienu un to pašu motoru veic atkārtotus testus, tad rezultātus, izmantojot par standartdegvielu G20 vai A, un rezultātus, izmantojot par standartdegvielu G25 vai B, vispirms aprēķina kā vidējo lielumu un tad no vidējiem lielumiem aprēķina koeficientu “r”; g) veicot 1. tipa testu, transportlīdzeklī, to darbinot gāzes režīmā, ne vairāk kā 60 sekundes izmanto vienīgi benzīnu.

▼M3

1.1.4. Pielāgojamas degvielas H2NG transportlīdzekļa tipa apstiprinājumam kā saimes loceklim jāveic divi 1. tipa testi; pirmais tests ar 100 % vai nu G20, vai arī G25 un otrais tests ar ūdeņraža maisījumu un tādu pašu NG/biometāna degvielu, kas izmantota pirmajā testā, ar ūdeņraža maksimālo procentuālo daļu, ko norādījis ražotājs. Saskaņā ar pirmo punktu testēto transportlīdzekli uzskata par atbilstīgu, ja papildus 1.1.3. punkta a), e) un g) apakšpunkta prasībām ir ievērotas šādas prasības: a) ja NG/biometāna degviela ir standartdegviela G20, emisijas rezultāti katram piesārņotājam jāreizina ar atbilstošiem koeficientiem (r1 pirmajam testam un r2 otrajam testam), kas aprēķināti 1.1.2.5. sadaļā, ja atbilstošais koeficients ir > 1; ja atbilstošais koeficients ir < 1, korekcija nav nepieciešama; b) ja NG/biometāna degviela ir standartdegviela G25, emisijas rezultāti katram piesārņotājam jādala ar atbilstošu koeficientu (r1 pirmajam testam un r2 otrajam testam), kas aprēķināts saskaņā ar 1.1.2.5. sadaļu, ja atbilstošais koeficients ir < 1; ja atbilstošais koeficients ir > 1, korekcija nav nepieciešama; c) pēc ražotāja pieprasījuma 1. tipa tests jāveic ar četrām iespējamajām standartdegvielu kombinācijām saskaņā ar 1.1.2.5. sadaļu, un tādā gadījumā korekcija nav nepieciešama; d) ja ar vienu un to pašu motoru veic atkārtotus testus, tad rezultātus, izmantojot par standartdegvielu G20 vai H2G20, un rezultātus, izmantojot par standartdegvielu G25 vai H2G25 ar ūdeņraža maksimālo procentuālo daļu, ko norādījis ražotājs, vispirms jāaprēķina kā vidējais svērtais lielums; koeficients “r1” un “r2” jāaprēķina no šiem vidējiem svērtajiem rezultātiem.

▼B

1.2. Papildu prasības pielāgojamas degvielas transportlīdzekļiem

1.2.1. Pielāgojamas degvielas ar etanolu vai biodīzeļdegvielu darbināma transportlīdzekļa tipa apstiprinājumam transportlīdzekļa ražotājs raksturo transportlīdzekļa spēju pielāgoties ikvienam benzīna un etanola maisījumam (maisījumā etanols nepārsniedz 85 %) vai dīzeļdegvielas un biodīzeļdegvielas maisījumam, kāds var būt tirgū.

1.2.2. Attiecībā uz pielāgojamas degvielas transportlīdzekļiem pārejai no vienas standartdegvielas uz otru testu starplaikos jānotiek, manuāli nekoriģējot motora iestatījumus.

2. PAPILDU TEHNISKĀS PRASĪBAS UN TESTI

2.1. Maza apjoma ražotāji

2.1.1. Šis regulas 3. panta 3. punktā minēto tiesību aktu saraksts



Tiesību akts Prasības Kalifornijas noteikumu kodekss, 13. sadaļa, 1961.a) un 1961.b)(1)(C)(1) sadaļa, ko piemēro transportlīdzekļiem, kuru modeļa gads ir 2001. vai jaunāks, 1968.1., 1968.2., 1968.5., 1976. un 1975., publicējis Barclay’s Publishing. Tipa apstiprinājums jāpiešķir saskaņā ar Kalifornijas noteikumu kodeksu, ko piemēro vieglajiem automobiļiem, kuru modeļa gads ir visjaunākais.

2.2. Degvielas tvertnes ieplūdes atveres

2.2.1. Benzīna vai etanola tvertnes uzpildes sprausla ir projektēta tā, ka tvertni pa to nevar uzpildīt ar degvielas sūkņa uzpildes stobru, kura ārējais diametrs ir 23,6 mm vai lielāks.

2.2.2. Pielikuma 2.2.1. iedaļu nepiemēro transportlīdzeklim, attiecībā uz kuru ir spēkā abi šādi nosacījumi: a) transportlīdzeklis projektēts un būvēts tā, ka nevienu iekārtu, kas paredzēta gāzveida piesārņotāju emisijas kontrolei, negatīvi neietekmē benzīns ar svina saturu, b) transportlīdzeklis ir skaidri, salasāmi un neizdzēšami marķēts ar svinu nesaturoša benzīna simbolu, kas precizēts ISO 2575:2004 un ko uzreiz var pamanīt persona, kas uzpilda degvielas tvertni. Pieļaujams papildu marķējums.

2.2.3. Ir jāparedz noteikums, lai novērstu pārmērīgas iztvaikošanas emisijas un degvielas izlīšanu, ko rada degvielas tvertnes vāka neesība. To var panākt, izmantojot vienu no turpmāk minētā: a) vai nu automātiski atveramu un aizveramu, nenoņemamu degvielas tvertnes vāku, b) konstrukcijas īpašības, kas nepieļauj pārmērīgas iztvaikošanas emisijas degvielas tvertnes vāka neesības gadījumā, c) vai arī jebkādu citu līdzekli ar tādu pašu efektu. Piemēram, var minēt (neizsmeļošs uzskaitījums) piesietu tvertnes vāku, ar ķēdi piestiprinātu tvertnes vāku vai tādu vāku, kam izmanto to pašu atslēgu gan tvertnes vākam, gan transportlīdzekļa aizdedzei. Šādā gadījumā atslēgai ir jābūt izņemamai no tvertnes vāka tikai tad, kad tas ir aizslēgts.

2.3. Elektroniskās sistēmas drošības noteikumi

▼M1

2.3.1. Katram transportlīdzeklim, kuram ir emisiju kontroles dators, piemīt funkcijas, kas neļauj veikt pārveidojumus, izņemot, ja ražotājs tos ir apstiprinājis. Ražotājs atļauj veikt pārveidojumus, ja tie ir nepieciešami transportlīdzekļa diagnostikai, apkopei, modernizācijai vai remontam. Visiem datoru kodiem vai darbības parametriem, ko iespējams pārprogrammēt, jābūt aizsargātiem pret bojājumiem, un tiem jānodrošina vismaz tāda līmeņa aizsardzība, kā paredz ISO 15031-7; noteikumu 2001. gada 15. marta redakcija (SAE J2186, 1996. gada oktobra redakcija). Jebkurām noņemamām kalibrējamām atmiņas mikroshēmām ir jābūt iespraustām, ietvertām aizplombētā tvertnē vai aizsargātām ar elektroniskiem algoritmiem, un tās nav maināmas, ja neizmanto speciālus darbarīkus un procedūras. Šādi aizsargātas var būt tikai funkcijas, kas tieši saistītas ar emisiju kalibrēšanu vai transportlīdzekļa pretaizdzīšanu.

▼B

2.3.2. Ar datoru kodēta motora darbības parametri nedrīkst būt maināmi, neizmantojot īpašus darbarīkus un procedūras (piemēram, pielodēti vai piestiprināti datoru komponenti vai aizplombēti (vai aizlodētas) datoru korpusi).

2.3.3. Tādu mehānisku degvielas iesmidzināšanas sūkņu gadījumā, kas uzstādīti kompresijaizdedzes motoriem, ražotājiem jāveic atbilstīgi pasākumi, lai aizsargātu maksimālās degvielas padeves iestatījumu no bojājuma, transportlīdzeklim esot ekspluatācijā.

2.3.4. Ražotājs var pieteikties apstiprinātājiestādē, lai saņemtu atbrīvojumu no kādas no 2.3. iedaļā minētajām prasībām tādiem transportlīdzekļiem, kuriem šāda aizsardzība visdrīzāk nav vajadzīga. Starp kritērijiem, kurus apstiprinātājiestāde novērtē, apsverot atbrīvojuma noteikšanu, cita starpā, ir darbības mikroshēmu pieejamība konkrētajā brīdī, transportlīdzekļa spēja darboties ar augstu efektivitāti un plānotais transportlīdzekļu pārdošanas apjoms.

2.3.5. Ražotājiem, kas izmanto programmējamas datora kodu sistēmas (piemēram, elektriski pārprogrammējamās lasāmatmiņas iekārtas ar dzēšanu, EEPROM), jānovērš neatļauta pārprogrammēšana. Ražotāji izmanto uzlabotas aizsardzības stratēģijas pret bojāšanu un ierakstaizsardzības īpašības, kam nepieciešama elektroniska piekļuve ražotāja uzturētam datoram ārpus uzņēmuma, kam var piekļūt neatkarīgi uzņēmumi, izmantojot XIV pielikuma 2.3.1. un 2.2. iedaļā noteikto aizsardzību. Apstiprinātājiestādei jāapstiprina metodes, kas ļauj sasniegt pietiekamu aizsardzības līmeni pret bojājumiem.

▼M8

2.4. Testu piemērošana

2.4.1. Testu piemērošana transportlīdzekļa tipa apstiprinājumam sniegta I.2.4. attēlā. Īpašās testa procedūras ir aprakstītas II, III, IV, V, VI, VII, VIII, X, XI, XII, XVI ( 8 ) un XX pielikumā



I.2.4. attēls Testa prasību piemērošana tipa apstiprinājumam un tā paplašinājumam Transportlīdzekļa kategorija Transportlīdzekļi ar dzirksteļaizdedzes motoriem, tostarp hibrīdie transportlīdzekļi Transportlīdzekļi ar kompresijaizdedzes motoriem, tostarp hibrīdie transportlīdzekļi Pilnībā elektriski transportlīdzekļi Ūdeņraža kurināmā elementa transportlīdzekļi Ar vienu degvielu Ar divām degvielām (1) Ar pielāgojamu degvielu (1) Ar pielāgojamu degvielu Ar vienu degvielu Standartdegviela Benzīns (E5/E10) (5) LPG NG/biometāns Ūdeņradis Benzīns (E5/E10) (5) Benzīns (E5/E10) (5) Benzīns (E5/E10) (5) Benzīns (E5/E10) (5) NG/ biometāns Dīzeļdegviela (B5/B7) (5) Dīzeļdegviela (B5/B7) (5) — — LPG NG/ Biometāns Ūdeņradis Etanols (E85) Ūdeņradis un dabasgāze Biodīzeļdegviela Gāzveida piesārņotāji (1. tipa tests) Jā Jā Jā Jā (4) Jā (abām degvielām) Jā (abām degvielām) Jā (abām degvielām) (4) Jā (abām degvielām) Jā (abām degvielām) Jā (tikai B5/B7) (2) (5) Jā — — Cieto daļiņu masa un skaits (1. tipa tests) Jā — — — Jā (tikai benzīnam) Jā (tikai benzīnam) Jā (tikai benzīnam) Jā (abām degvielām) — Jā (tikai B5/B7) (2) (5) Jā — — ▼M10 Gāzveida piesārņotāji, RDE (1.A tipa tests) Jā Jā Jā Jā (4) Jā (abām degvielām) Jā (abām degvielām) Jā (abām degvielām) Jā (abām degvielām) Jā (abām degvielām) Jā (abām degvielām) Jā — — Cieto daļiņu skaits, RDE (1.A tipa tests) (6) Jā — — — Jā (abām degvielām) Jā (abām degvielām) Jā (abām degvielām) Jā (abām degvielām) — Jā (abām degvielām) Jā — — ▼M8 Tukšgaitas emisijas (2. tipa tests) Jā Jā Jā — Jā (abām degvielām) Jā (abām degvielām) Jā (tikai benzīnam) Jā (abām degvielām) Jā (tikai NG/ biometānam) — — — — Kartera emisijas (3. tipa tests) Jā Jā Jā — Jā (tikai benzīnam) Jā (tikai benzīnam) Jā (tikai benzīnam) Jā (tikai benzīnam) Jā (tikai NG/ biometānam) — — — — Iztvaikošanas emisijas (4. tipa tests) Jā — — — Jā (tikai benzīnam) Jā (tikai benzīnam) Jā (tikai benzīnam) Jā (tikai benzīnam) — — — — — Izturība (5. tipa tests) Jā Jā Jā Jā Jā (tikai benzīnam) Jā (tikai benzīnam) Jā (tikai benzīnam) Jā (tikai benzīnam) Jā (tikai NG/ biometānam) Jā (tikai B5/B7) (2) (5) Jā — — Zemas temperatūras emisijas (6. tipa tests) Jā — — — Jā (tikai benzīnam) Jā (tikai benzīnam) Jā (tikai benzīnam) Jā (3) (abām degvielām) — — — — — Ekspluatācijas atbilstība Jā Jā Jā Jā Jā (abām degvielām) Jā (abām degvielām) Jā (abām degvielām) Jā (abām degvielām) Jā (abām degvielām) Jā (tikai B5/B7) (2) (5) Jā — — Iebūvētā diag-ostika Jā Jā Jā Jā Jā Jā Jā Jā Jā Jā Jā — — CO2 emisijas, degvielas patēriņš, elektroenerģijas patēriņš un darbības tālums ar elektrisko piedziņu Jā Jā Jā Jā Jā (abām degvielām) Jā (abām degvielām) Jā (abām degvielām) Jā (abām degvielām) Jā (abām degvielām) Jā (tikai B5/B7) (2) (5) Jā Jā Jā Dūmainība — — — — — — — — — Jā (tikai B5/B7) (2) (5) Jā — — Dzinēja jauda Jā Jā Jā Jā Jā Jā Jā Jā Jā Jā Jā Jā Jā (1) Apvienojot divu degvielu transportlīdzekli ar pielāgojamas degvielas transportlīdzekli, piemēro abas testu prasības. (2) Šis ir pagaidu noteikums, turpmākās prasības biodīzeļdegvielai tiks ierosinātas vēlāk. (3) Testu tikai ar benzīnu veic pirms Regulas (EK) Nr. 715/2007 10. panta 6. punktā noteiktajiem termiņiem. Testu ar abām degvielām veic tikaipēc norādītajiem termiņiem. Izmanto E75 testa standartdegvielu, kas norādīta IX pielikuma B sadaļā. (4) Ja transportlīdzekli darbina ar ūdeņradi, nosaka tikai Nox emisijas. (5) Transportlīdzekļiem, kurus darbina ar ūdeņradi, un pielāgojamas degvielas ar biodīzeļdegvielu darbināmiem transportlīdzekļiem īpašās testa procedūras tiks noteiktas vēlāk.; — ne vēlāk kā trīs gadus pēc Regulas (EK) Nr. 715/2007 10. panta 5. punktā noteiktajiem termiņiem visiem jauniem transportlīdzekļiem tipa apstiprinājumus veic vienīgi ar E10 un B7 degvielu. — ne vēlāk kā trīs gadus pēc Regulas (EK) Nr. 715/2007 10. panta 5. punktā noteiktajiem termiņiem visiem jauniem transportlīdzekļiem tipa apstiprinājumus veic vienīgi ar E10 un B7 degvielu. (6) Cieto daļiņu skaita RDE testu veic tikai transportlīdzekļiem, kuriem Regulas (EK) Nr. 715/2007 I pielikuma 2. tabulā ir noteiktas Euro 6 PN maksimāli pieļaujamās emisijas. ▼M8 Paskaidrojums Standartdegvielu E10 un B7 piemērošanas datumi attiecībā uz visiem jauniem transportlīdzekļiem noteikti, lai pēc iespējas samazinātu testu slogu. Tomēr, ja tiks konstatēti tehniskie pierādījumi, kas liecina, ka transportlīdzekļu, kas apstiprināti, testējot ar standartdegvielu E5 vai B5, emisijas ir ievērojami lielākas, kad tos testē ar standartdegvielu E10 vai B7, Komisija var sniegt priekšlikumu, ar ko nosaka tuvākus šos ieviešanas datumus.

▼B

3. TIPA APSTIPRINĀJUMA ATTIECINĀŠANA UZ CITU TIPU

3.1. Attiecināšana uz citu tipu izpūtēja emisijām (1., 2. un 6. tipa tests)

3.1.1. Transportlīdzekļi ar atšķirīgu atskaites masu 3.1.1.1. Tipa apstiprinājumu attiecina uz citu tipu tikai tiem transportlīdzekļiem, kuru atskaites masai nepieciešams izmantot divas nākamās augstākās ekvivalentās inerces vai jebkuru zemāku ekvivalento inerci. 3.1.1.2. N kategorijas transportlīdzekļiem apstiprinājumu attiecina uz citu tipu tikai transportlīdzekļiem ar mazāku atskaites masu, ja jau apstiprināta transportlīdzekļa emisijas ir robežās, kādas noteiktas transportlīdzeklim, kam pieprasīta apstiprinājuma attiecināšana uz citu tipu.

3.1.2. Transportlīdzekļi ar atšķirīgu vispārīgo pārnesumu attiecību 3.1.2.1. Tipa apstiprinājumu attiecina uz citu tipu transportlīdzekļiem ar atšķirīgu pārnesumu attiecību, tikai pastāvot noteiktiem nosacījumiem. 3.1.2.2. Lai noteiktu, vai tipa apstiprinājumu var attiecināt uz citu tipu, katrai pārnesumu attiecībai, ko izmanto 1. un 6. tipa testos, jānosaka proporcija kurā, ja motora apgriezienu skaits ir 1 000 apgriezieni minūtē, V1 ir apstiprinātā tipa transportlīdzekļa ātrums un V2 ir tā tipa transportlīdzekļa ātrums, attiecībā uz kuru pieprasīts apstiprinājuma attiecinājums uz citu tipu. 3.1.2.3. Ja katrai pārnesuma attiecībai E ≤ 8 %, tad attiecinājums uz citu tipu jāpiešķir, neatkārtojot 1. un 6. tipa testu. 3.1.2.4. Ja vismaz vienai pārnesumu attiecībai E > 8 % un ja katrai pārnesuma attiecībai E ≤ 13 %, tad jāatkārto 1. un 6. tipa tests. Testus var veikt ražotāja izvēlētā laboratorijā, ko apstiprinājis tehniskais dienests. Testa ziņojums jānosūta tehniskajam dienestam, kas atbild par tipa apstiprinājuma testiem.

3.1.3. Transportlīdzekļi ar atšķirīgu atskaites masu un pārnesumu attiecību Tipa apstiprinājumu attiecina uz citu tipu transportlīdzekļiem ar atšķirīgu atskaites masu un pārnesumu attiecību, ja ir izpildīti 3.1.1. un 3.1.2. punktā minētie nosacījumi.

3.1.4. Transportlīdzekļi ar periodiski reģenerējošām sistēmām Tipa apstiprinājumu tāda transportlīdzekļa tipam, kas aprīkots ar periodiski reģenerējošu sistēmu, attiecina uz citu tipu transportlīdzekļiem ar periodiski reģenerējošām sistēmām, kuru turpmāk aprakstītie parametri ir identiski vai ir noteiktās pielaides robežās. Attiecinājums uz citu tipu attiecas tikai uz mērījumiem, kas ir īpaši definētajai periodiski reģenerējošajai sistēmai. 3.1.4.1. Identiskie parametri apstiprinājuma attiecināšanai uz citu tipu ir šādi: 1. motors, 2. sadegšanas process, 3. periodiski reģenerējoša sistēma (t. i., katalizators, makrodaļiņu filtrs), 4. konstrukcija (t. i., korpusa veids, dārgmetāla tips, substrāta veids, šūnu blīvums), 5. tips un darbības princips, 6. dozēšana un piemaisījumu sistēma, 7. tilpums ± 10 %, 8. atrašanās vieta (temperatūra ± 50 °C, ja ātrums 120 km/h, vai maksimālā temperatūras/spiediena atšķirība ir 5 %). 3.1.4.2. Ki koeficientu izmantošana transportlīdzekļiem ar atšķirīgu atskaites masu Ki koeficientus, kas izstrādāti saskaņā ar ANO/EEK Noteikumu Nr. 83 13. pielikuma 3. iedaļā noteiktajām procedūrām tipa apstiprinājumam transportlīdzekļu tipam ar periodiski reģenerējošu sistēmu var izmantot citiem transportlīdzekļiem, kuri atbilst 3.1.4.1. iedaļā minētajiem kritērijiem un kuru atskaites masa ir divu nākamo augstāko ekvivalento inerču vai jebkuras zemākas ekvivalentās inerces klasē.

3.1.5. Attiecināšanas uz citu tipu piemērošana citiem transportlīdzekļiem Ja attiecināšana uz citu tipu piešķirta saskaņā ar 3.1.1.–3.1.4. punktu, šādu tipa apstiprinājumu nedrīkst attiecināt uz citiem transportlīdzekļiem.

3.2. Attiecināšana uz citu tipu iztvaikošanas emisijām (4. tipa tests)

3.2.1. Tipa apstiprinājums jāattiecina uz transportlīdzekļiem, kas aprīkoti ar iztvaikošanas emisiju kontroles sistēmu, kura atbilst šādiem nosacījumiem: 3.2.1.1. degvielas/gaisa mērīšanas pamatprincips (piemēram, viena punkta iesmidzināšana) ir vienāds; 3.2.1.2. degvielas tvertnes forma un degvielas tvertnes materiāls, un šķidrās degvielas caurules ir identiskas; 3.2.1.3. testē sliktāko transportlīdzekli, ņemot vērā šķērsgriezumu un aptuveno caurules garumu. Tehniskais dienests, kas atbild par tipa apstiprinājuma testiem, nolemj, vai neidentiskie tvaiku/šķidruma separatori ir pieņemami; 3.2.1.4. degvielas tvertnes tilpums ir robežās ± 10 %; 3.2.1.5. degvielas tvertnes redukcijas vārsta iestatījums ir identisks; 3.2.1.6. degvielas tvaiku uzglabāšanas metode ir identiska, t. i., identiska filtra forma un tilpums, uzglabāšanas līdzeklis, gaisa attīrītājs (ja to izmanto iztvaikošanas emisiju kontrolei) utt.; 3.2.1.7. uzglabāto tvaiku attīrīšanas metode ir identiska (piemēram, gaisa plūsma, sākuma punkts vai izplūdes apjoms iepriekšējas sagatavošanas ciklā); 3.2.1.8. degvielas mērīšanas sistēmas plombēšanas un ventilēšanas metodes ir identiskas.

3.2.2. Tipa apstiprinājumu attiecina uz citu tipu transportlīdzekļiem ar: 3.2.2.1. dažādu motora lielumu; 3.2.2.2. dažādu motora jaudu; 3.2.2.3. automātisko un manuālo pārnesumkārbu; 3.2.2.4. divu un četru riteņu piedziņu; 3.2.2.5. dažādu virsbūvi; 3.2.2.6. dažādiem riteņu un riepu izmēriem.

3.3. Piesārņojuma kontroles iekārtu ilgizturīguma attiecināšana uz citu tipu (5. tipa tests)

3.3.1. Tipa apstiprinājums jāattiecina uz dažādiem transportlīdzekļu tipiem, ja šādu transportlīdzekļu, motoru vai piesārņojuma kontroles sistēmu parametri, kas norādīti turpmāk, ir identiski vai ir noteiktās pielaides robežās. 3.3.1.1. Transportlīdzeklis Inerces kategorija: divu nākamo augstāko inerču vai jebkuras zemākas inerces kategorija. Kopējā ceļa noslodze pie 80 km/h: + 5 % un ikviena zemāka vērtība. 3.3.1.2. Motors: a) motora cilindra kapacitāte (± 15 %), b) vārstu skaits un kontrole, c) degvielas sistēma, d) dzesēšanas sistēmas tips, e) sadegšanas process. 3.3.1.3. Piesārņojuma kontroles sistēmas parametri: a) katalītiskie neitralizatori un makrodaļiņu filtri: katalītisko neitralizatoru, filtru un elementu skaits, katalītisko neitralizatoru un filtru izmērs (monolīta tilpums ± 10 %), katalizatora darbības tips (oksidēšana, trīsceļu, vienkāršs NOx filtrs, SCR, vienkāršs NOx katalizators vai cits), dārgmetāla slodze (identiska vai lielāka), dārgmetāla tips un procentuālā attiecība (± 15 %), substrāts (struktūra un materiāls), elementu blīvums, temperatūras svārstības pie katalītiskā neitralizatora vai filtra ieplūdes atveres ne lielākas par 50 K. Šīs temperatūras svārstības pārbauda stabilā stāvoklī ar ātrumu 120 km/h un 1. tipa testa slodzes iestatījumu; b) gaisa iesmidzināšana: ar vai bez tips (ar gaisa impulsu, ar gaisa sūkni u. c.); c) Izplūdes gāzu recirkulācija (EGR): ir vai nav tips (ar dzesēšanu vai bez dzesēšanas, aktīva vai pasīva kontrole, augsts spiediens vai zems spiediens). 3.3.1.4. Ilglaicīguma testu var veikt, izmantojot transportlīdzekli, virsbūves veidu, pārnesumkārbu (automātisko vai manuālo) un riteņu vai riepu izmēru, kas ir atšķirīgs no tā, kas ir transportlīdzekļa tipam, kuram tipa apstiprinājums ir pieprasīts.

3.4. Attiecināšana uz citu tipu iebūvētām diagnostikas sistēmām

3.4.1. Tipa apstiprinājums jāattiecina uz atšķirīgiem transportlīdzekļiem ar identisku motoru un emisijas kontroles sistēmām, kā noteikts XI pielikuma 2. papildinājumā. Tipa apstiprinājums jāattiecina uz citu tipu, neatkarīgi no šādam transportlīdzekļa iezīmēm: a) motora palīgdetaļas; b) riepas; c) ekvivalentā inerce; d) dzesēšanas sistēma; e) kopējie pārnesuma skaitļi; f) transmisijas tips; g) virsbūves veids.

3.5. Attiecināšana uz citu tipu CO2 emisijām un degvielas patēriņu

3.5.1. Transportlīdzekļi, ko darbina tikai iekšdedzes dzinējs, izņemot transportlīdzekļus, kas aprīkoti ar periodiski reģenerējošām emisijas kontroles sistēmām. 3.5.1.1. Tipa apstiprinājums jāattiecina uz transportlīdzekļiem, kam ir atšķirīgas šādas iezīmes, ja tehniskā dienesta izmērītās CO2 emisijas nepārsniedz tipa apstiprinājuma vērtību par vairāk nekā 4 % M kategorijas transportlīdzekļiem un 6 % N kategorijas transportlīdzekļiem: — standartmasa, — tehniski pieļaujamā transportlīdzekļa maksimālā pilnā masa, — virsbūves tips, kā definēts Direktīvas 2007/46/EK II pielikuma C iedaļā, — kopējie pārnesuma skaitļi, — motora aprīkojums un palīgdetaļas.

3.5.2. Transportlīdzekļi, ko darbina tikai iekšdedzes dzinējs un kas aprīkoti ar periodiski reģenerējošām emisijas kontroles sistēmām. 3.5.2.1. Tipa apstiprinājums jāattiecina uz transportlīdzekļiem, kam ir atšķirīgas 3.5.1.1. iedaļā minētās iezīmes, bet kas nepārsniedz ANO/EEK Noteikumu Nr. 101 ( 9 ) 10. pielikumā minētās saimes iezīmes, ja tehniskā dienesta izmērītās CO2 emisijas nepārsniedz tipa apstiprinājuma vērtību par vairāk kā 4 % M kategorijas transportlīdzekļiem un 6 % N kategorijas transportlīdzekļiem, un ja piemēro tādu pašu Ki koeficientu. 3.5.2.2. Tipa apstiprinājums jāattiecina uz transportlīdzekļiem ar atšķirīgu Ki koeficientu, ja tehniskā dienesta izmērītās CO2 emisijas nepārsniedz tipa apstiprinājuma vērtību par vairāk nekā 4 % M kategorijas transportlīdzekļiem un 6 % N kategorijas transportlīdzekļiem un ja ir piemērojams vienāds Ki koeficients.

3.5.3. Transportlīdzekļi, ko darbina tikai elektrisks spēka piedziņas bloks Attiecinājums uz citu tipu jāpiešķir pēc vienošanās ar tehnisko dienestu, kas atbild par testu veikšanu.

3.5.4. Transportlīdzekļi, ko darbina hibrīds elektrisks spēka piedziņas bloks Tipa apstiprinājums jāattiecina uz transportlīdzekļiem, kam ir atšķirīgas šādas iezīmes, ja tehniskā dienesta izmērītā CO2 emisija un elektroenerģijas patēriņš nepārsniedz tipa apstiprinājuma vērtību par vairāk nekā 4 % M kategorijas transportlīdzekļiem un 6 % N kategorijas transportlīdzekļiem: — standartmasa, — tehniski pieļaujamā maksimālā pilnā masa, — virsbūves tips, kā definēts Direktīvas 2007/46/EK II pielikuma C iedaļā, — attiecībā uz citu iezīmju maiņu attiecināšanu uz citu tipu var piešķirt pēc vienošanās ar tehnisko dienestu, kas atbild par testu veikšanu.

3.5.5. N kategorijas transportlīdzekļu tipa apstiprinājuma attiecināšana uz citu tipu saimes ietvaros 3.5.5.1. N kategorijas transportlīdzekļiem, kas apstiprināti kā transportlīdzekļu saimes locekļi, izmantojot 3.6.2. iedaļas procedūru, tipa apstiprinājumu attiecina uz transportlīdzekļiem tās pašas saimes ietvaros tikai tad, ja tehniskais dienests aplēsis, ka jaunā transportlīdzekļa degvielas patēriņš nepārsniedz tāda transportlīdzekļa degvielas patēriņu, uz kuru pamatojas saimes degvielas patēriņš. Tipa apstiprinājumu var attiecināt arī uz šādiem transportlīdzekļiem: — tie ir līdz 110 kg smagāki nekā testētais saimes transportlīdzeklis, ja vien to masas starpība ar vieglāko saimes transportlīdzekli nepārsniedz 220 kg, — to kopējā pārnesuma attiecība ir zemāka nekā testētajam saimes loceklim tikai atšķirīga riepu izmēra dēļ, — tie atbilst visiem citiem saimes parametriem. 3.5.5.2. N kategorijas transportlīdzekļiem, kas tipa apstiprinājumu saņēmuši kā saimes transportlīdzekļi, izmantojot 3.6.3. punktā noteikto procedūru, tipa apstiprinājumu var attiecināt uz šīs pašas saimes transportlīdzekļiem, neveicot papildtestus, tikai tad, ja tehniskais dienests aplēš, ka jaunā transportlīdzekļa degvielas patēriņš nepārsniedz robežvērtības, kas noteiktas saimes transportlīdzekļiem ar attiecīgi augstāko un zemāko degvielas patēriņu.

3.6. N kategorijas transportlīdzekļu tipa apstiprinājums saimes ietvaros attiecībā uz degvielas patēriņu un CO2 emisijām

N kategorijas transportlīdzekļa tipu saimes ietvaros apstiprina, kā noteikts 3.6.1. punktā, izmantojot vienu no attiecīgi 3.6.2. un 3.6.3. punktā aprakstītajām metodēm.

3.6.1. N kategorijas transportlīdzekļus var grupēt saimes ietvaros, lai izmērītu degvielas patēriņu un CO2 emisijas, ja šādi parametri ir identiski vai norādītajās robežās. 3.6.1.1. Identiskie parametri ir šādi: — ražotājs un tips, kā noteikts 4. papildinājuma I iedaļā, — motora darba tilpums, — emisiju kontroles sistēmas tips, — degvielas sistēmas tips, kā definēts 4. papildinājuma 1.10.2. punktā. 3.6.1.2. Šādiem parametriem jābūt šādās robežās: — kopējā pārnesuma attiecība (par ne vairāk kā 8 % augstāka par zemāko), kā noteikts 4. papildinājuma 1.13.3. punktā, — atskaites masa (par ne vairāk kā 220 kg mazāka par lielāko), — frontālā daļa (par ne vairāk kā 15 % mazāka par lielāko), — motora jauda (par ne vairāk kā 10 % mazāka par lielāko).

3.6.2. Transportlīdzekļu saimi, kā noteikts 3.6.1. punktā, var apstiprināt ar CO2 emisiju un degvielas patēriņa datiem, kas ir kopīgi visiem saimes locekļiem. Tehniskajam dienestam testēšanai jāizvēlas viens saimes loceklis, kuram pēc tehniskā dienesta ieskata ir vislielākā CO2 emisija. Mērījumus veic saskaņā ar XII pielikumu, un rezultātus, kurus iegūst saskaņā ar ANO/EEK Noteikumu Nr. 101 5.5. iedaļā aprakstīto metodi, izmanto kā tipa apstiprinājuma vērtības, kas ir kopīgas visiem saimes locekļiem.

3.6.3. Transportlīdzekļus, kas saskaņā ar 3.6.1. punktu ir sagrupēti saimē, var apstiprināt ar individuāliem CO2 emisiju un degvielas patēriņa datiem katram saimes loceklim. Tehniskais dienests testēšanai izvēlas divus transportlīdzekļus, kuriem pēc tehniskā dienesta ieskata ir attiecīgi visaugstākā un viszemākā CO2 emisija. Mērījumus veic, kā norādīts XII pielikumā. Ja ražotāja norādītie dati par šiem diviem transportlīdzekļiem ir ANO/EEK Noteikumu Nr. 101 5.5. iedaļā aprakstītajās pielaides robežās, kā tipa apstiprinājuma vērtības var izmantot CO2 emisijas datus, ko ražotājs norādījis visiem saimes locekļiem. Ja ražotāja norādītie dati neietilpst minētajās pielaides robežās, tad par tipa apstiprinājuma vērtībām izmanto rezultātus, kas iegūti saskaņā ar ANO/EEK Noteikumu Nr. 101 5.5. iedaļā aprakstīto metodi, un tehniskais dienests papildtestiem izvēlas atbilstošu citu saimes transportlīdzekļu.

4. RAŽOJUMU ATBILSTĪBA

4.1. Ievads

4.1.1. Attiecīgā gadījumā 1., 2., 3. un 4. tipa testus, OBD testu, CO2 emisiju un degvielas patēriņa testu un testu dūmainības noteikšanai veic saskaņā ar 2.4. iedaļas aprakstu. Īpašās procedūras ražojumu atbilstībai noteiktas 4.2.–4.10. iedaļā.

4.2. Transportlīdzekļa atbilstības pārbaude 1. tipa testam

4.2.1. Transportlīdzeklim, kura specifikācija ir tāda pati kā aprakstīts tipa apstiprinājuma sertifikātā, veic 1. tipa testu. Ja ir jāveic 1. tipa tests tāda transportlīdzekļa tipa apstiprinājumam, kas attiecināts uz vienu vai vairākiem citiem tipiem, 1. tipa testus veic vai nu transportlīdzeklim, kas aprakstīts sākotnējā informācijas komplektā, vai arī transportlīdzeklim, kas aprakstīts informācijas komplektā, kas attiecas uz atbilstīgo attiecinājumu uz citu tipu.

4.2.2. Pēc apstiprinātājiestādes izdarītās izvēles ražotājs nedrīkst veikt pielāgojumus izvēlētajos transportlīdzekļos. 4.2.2.1. No sērijas nejauši izvēlas trīs transportlīdzekļus un tos testē, kā aprakstīts šīs regulas III pielikumā. Nolietojuma koeficientus izmanto tādā pašā veidā. Robežvērtības ir noteiktas Regulas (EK) Nr. 715/2007 I pielikuma 1. un 2. tabulā. 4.2.2.2. Ja apstiprinātājiestāde ir apmierināta ar ražojuma standartatkāpi, ko ražotājs devis saskaņā ar Direktīvas 2007/46/EK X pielikumu, testus veic saskaņā ar šā pielikuma 1. papildinājumu. Ja apstiprinātājiestāde nav apmierināta ar ražojuma standartatkāpi, ko ražotājs devis saskaņā ar Direktīvas 2007/46/EK X pielikumu, testus veic saskaņā ar šā pielikuma 2. papildinājumu. 4.2.2.3. Sērijas ražojumus uzskata par atbilstīgiem vai neatbilstīgiem, pamatojoties uz transportlīdzekļu izlases testu, tiklīdz ir pieņemts lēmums par to, ka visi piesārņotāji izturējuši testu, vai par to, ka viens piesārņotājs nav izturējis testu, saskaņā ar attiecīgajā papildinājumā piemērojamiem testēšanas kritērijiem. Ja ir pieņemts lēmums, ka viens piesārņotājs izturējis testu, šo lēmumu nemaina nekādi papildtesti, ko veic, lai pieņemtu lēmumu par pārējiem piesārņotājiem. Ja nav pieņemts lēmums, ka visi piesārņotāji izturējuši testu, vai par to, ka viens piesārņotājs nav izturējis testu, testu veic ar citu transportlīdzekli (skatīt I.4.2. attēlu). I.4.2. attēls

4.2.3. Neskarot III pielikumā minētās prasības, testus veic ar transportlīdzekļiem, kas nākuši tieši no ražošanas līnijas. 4.2.3.1. Tomēr pēc ražotāja pieprasījuma testus var veikt ar transportlīdzekļiem, kuru nobraukums ir: a) ne vairāk kā 3 000 km transportlīdzekļiem, kas aprīkoti ar dzirksteļaizdedzes motoru; b) ne vairāk kā 15 000 km transportlīdzekļiem, kas aprīkoti ar kompresijaizdedzes motoru. Iebraukuma procedūru veic ražotājs, kuram jāapņemas neveikt nekādus pielāgojumus minētajiem transportlīdzekļiem. 4.2.3.2. Ja ražotājs vēlas iebraukt transportlīdzekli (“x” km; x ≤ 3 000 km transportlīdzekļiem, kas aprīkoti ar dzirksteļaizdedzes motoru, un x ≤ 15 000 km transportlīdzekļiem, kas aprīkoti ar kompresijaizdedzes motoru), procedūra ir šāda: a) pirmajam testētajam transportlīdzeklim piesārņotāja emisijas (1. tips) mēra pie nulles un “x” km; b) katram piesārņotājam aprēķina emisiju izvērtēšanas koeficientu starp nulli un “x” km: emisijas pie “x” km/emisijas pie 0 km Tas var būt mazāks par 1; un c) pārējos transportlīdzekļus neiebrauc, bet to nulles km emisijas reizina ar maiņas koeficientu. Šajā gadījumā jāņem šādas vērtības: i) pirmajam transportlīdzeklim vērtības pie “x” km; ii) pārējiem transportlīdzekļiem vērtības pie 0 km, ko reizina ar emisiju izvērtēšanas koeficientu. 4.2.3.3. Visus testus veic ar pārdošanā esošu degvielu. Tomēr pēc ražotāja pieprasījuma var lietot IX pielikumā aprakstītās standartdegvielas.

4.3. Transportlīdzekļa atbilstības pārbaude attiecībā uz CO2 emisijām

4.3.1. Ja transportlīdzekļa tips ir attiecināts uz vienu vai vairākiem citiem tipiem, testus veic transportlīdzeklim(-ļiem), kas aprakstīts(-i) informācijas komplektā, kurš pievienots pirmajam pieteikumam par tipa apstiprināšanu, vai arī transportlīdzeklim, kas aprakstīts informācijas komplektā, kurš pievienots atbilstīgajam attiecinājumam uz citu tipu.

4.3.2. Ja apstiprinātājiestāde nav apmierināta ar ražotāja revīziju, piemēro Direktīvas 2007/46/EK X pielikuma 3.3. un 3.4. punktu.

4.3.3. Šajā iedaļā un 1. un 2. papildinājumā, jēdziens “piesārņotājs” ietver regulētos piesārņotājus (kuri norādīti Regulas (EK) Nr. 715/2007 I pielikuma 1. un 2. tabulā) un CO2 emisijas.

4.3.4. Transportlīdzekļa atbilstību CO2 emisijām nosaka saskaņā ar 4.2.2. punktā aprakstīto procedūru ar šādiem izņēmumiem: 4.3.4.1. Noteikumus 4.2.2.1. iedaļā aizstāj šādi: No sērijas nejauši paņem trīs transportlīdzekļus un testē, kā aprakstīts XII pielikumā. 4.3.4.2. Noteikumus 4.2.3.1. iedaļā aizstāj šādi: Tomēr pēc ražotāja pieprasījuma testus var veikt ar transportlīdzekļiem, kuri nobraukuši ne vairāk nekā 15 000 km. Šajā gadījumā iebraukuma procedūru veic ražotājs, kuram jāapņemas neveikt nekādus pielāgojumus minētajiem transportlīdzekļiem. 4.3.4.3. Noteikumus 4.2.3.2. iedaļā aizstāj šādi: Ja ražotājs vēlas iebraukt transportlīdzekļus (“x” km, ja x ≤ 15 000 km), izmanto šādu procedūru: a) pirmajam testētajam transportlīdzeklim piesārņotāju emisijas mēra pie nulles un “x” km; b) katram piesārņotājam aprēķina emisiju izvērtēšanas koeficientu starp nulli un “x” km: emisijas pie “x” km/emisijas pie 0 km Tas var būt mazāks par 1; un c) pārējos transportlīdzekļus neiebrauc, bet to nulles km emisijas reizina ar emisiju izvērtēšanas koeficientu. Šajā gadījumā jāņem šādas vērtības: i) pirmajam transportlīdzeklim vērtības pie “x” km, ii) pārējiem transportlīdzekļiem vērtības pie “x” km, ko reizina ar maiņas koeficientu. 4.3.4.4. Noteikumus 4.2.3.3. iedaļā aizstāj šādi: Testēšanai izmanto šīs regulas IX pielikumā aprakstītās standartdegvielas. 4.3.4.5. Pārbaudot transportlīdzekļa atbilstību attiecībā uz CO2 emisijām, kā alternatīvu 4.3.4.3. iedaļā minētajai procedūrai transportlīdzekļa ražotājs var izmantot fiksētu maiņas koeficientu EC, kas ir 0,92, un reizināt ar šo koeficientu visas CO2 vērtības, kas izmērītas pie nulles km.

▼M6

4.3.5. Transportlīdzeklis aprīkots ar ekoinovācijām ▼M9 4.3.5.1. Ja transportlīdzeklis ir aprīkots ar vienu vai vairākām ekoinovācijām, tad M1 transportlīdzekļiem – Regulas (EK) Nr. 443/2009 12. panta nozīmē un N1 transportlīdzekļiem – Regulas (ES) Nr. 510/2011 12. panta nozīmē ražošanas atbilstību attiecībā uz ekoinovācijām pierāda, veicot testus, kas noteikti Komisijas lēmumā(-os) par attiecīgās ekoinovācijas(-u) apstiprināšanu. ▼M6 4.3.5.2. Piemēro 4.3.1., 4.3.2. un 4.3.4. punktu.

▼B

4.4. Transportlīdzekļi, ko darbina tikai elektrisks spēka piedziņas bloks

Mērījumus, kas nodrošina ražojumu atbilstību attiecībā uz elektroenerģijas patēriņu, pārbauda, pamatojoties uz aprakstu tipa apstiprinājuma sertifikātā, kas atbilst šā pielikuma 4. papildinājumā dotajam paraugam.

4.4.1. Apstiprinājuma turētājs jo īpaši: 4.4.1.1. nodrošina efektīvas ražojumu kvalitātes kontroles procedūras; 4.4.1.2. izmanto piekļuvi iekārtām, kas vajadzīgas, lai pārbaudītu atbilstību katram apstiprinātajam tipam; 4.4.1.3. nodrošina, ka informācija par testa rezultātiem tiek reģistrēta un pievienotie dokumenti ir pieejami laikposmā, par kura ilgumu vienojas ar administratīvo dienestu; 4.4.1.4. analizē katra testa tipa rezultātus, lai pārraudzītu un nodrošinātu ražojuma parametru konsekvenci, ņemot vērā rūpnieciskajā ražošanā pieļaujamās variācijas; 4.4.1.5. nodrošina, ka katram transportlīdzekļa tipam tiek veikti šīs regulas XII pielikumā aprakstītie testi; neskarot ANO/EEK Noteikumu Nr. 101 7. pielikuma 2.3.1.6. punkta prasības, pēc ražotāja pieprasījuma testus veic transportlīdzekļiem bez nobraukuma; 4.4.1.6. nodrošina, ka ikvienam paraugu kopumam vai testa daļām, kas norāda uz neatbilstību attiecīgajam tipa testam, veic atkārtotu paraugu ņemšanu un atkārtotu testu. Tiek veikti visi vajadzīgie pasākumi, lai atjaunotu ražojumu atbilstību.

4.4.2. Apstiprinātājiestādes var jebkurā brīdī pārbaudīt katrā ražošanas vienībā piemērotās metodes. 4.4.2.1. Katrā pārbaudē inspektoram, kas ieradies ražošanas objektā, uzrāda testu veikšanas un ražošanas pārraudzības ierakstus. 4.4.2.2. Inspektors izlases veidā var nejauši izvēlēties paraugus testēšanai ražotāja laboratorijā. Paraugu obligāto skaitu nosaka, ņemot vērā paša ražotāja veikto pārbaužu rezultātus. 4.4.2.3. Ja kvalitātes līmenis šķiet nepietiekams vai ja liekas lietderīgi pārbaudīt saskaņā ar 4.4.2.2. iedaļu veikto testu derīgumu, inspektors atlasa paraugus nosūtīšanai tehniskajam dienestam, kas veicis apstiprinājuma testus. 4.4.2.4. Apstiprinātājiestādes var veikt visus šajā regulā paredzētos testus.

4.5. Transportlīdzekļi, ko darbina hibrīds elektrisks spēka piedziņas bloks

4.5.1. Mērījumus, lai pārliecinātos par ražojumu atbilstību attiecībā uz hibrīdu elektrisko transportlīdzekļu CO2 emisijām un elektroenerģijas patēriņu pārbauda, pamatojoties uz aprakstu tipa apstiprinājuma sertifikātā, kas atbilst 4. papildinājumā dotajam paraugam.

4.5.2. Ražojumu atbilstības kontroles pamatā ir apstiprinātājiestādes veikts novērtējums par ražotāja revīzijas procedūrām, lai nodrošinātu transportlīdzekļa tipa atbilstību attiecībā uz CO2 emisiju un elektroenerģijas patēriņu.

4.5.3. Ja apstiprinātājiestāde nav apmierināta ar ražotāja revīzijas procedūras standartu, tā pieprasa veikt pārbaudes testus ražošanā esošajiem transportlīdzekļiem.

4.5.4. Atbilstību CO2 emisijām pārbauda, izmantojot 4.3. iedaļā un 1. un 2. papildinājumā aprakstītās statistikas procedūras. Transportlīdzekļus testē atbilstīgi XII pielikumā noteiktajai procedūrai.

4.6. Transportlīdzekļa atbilstības pārbaude 3. tipa testam

4.6.1. Ja jāveic 3. tipa tests, to veic visiem transportlīdzekļiem, kas atlasīti 1. tipa testam par ražojumu atbilstību, kā noteikts 4.2. iedaļā. Piemēro V pielikuma nosacījumus.

4.7. Transportlīdzekļa atbilstības pārbaude 4. tipa testam

4.7.1. Ja jāveic 4. tipa tests, to veic atbilstīgi VI pielikumam.

4.8. Transportlīdzekļa atbilstības pārbaude iebūvētajai diagnostikas (OBD) sistēmai

4.8.1. Ja jāpārbauda OBD sistēmas darbība, to veic saskaņā ar šādām prasībām: 4.8.1.1. Ja apstiprinātājiestāde konstatē, ka ražojuma kvalitāte šķiet neapmierinoša, no sērijas nejauši paņem transportlīdzekli un tam veic XI pielikuma 1. papildinājumā aprakstītos testus. 4.8.1.2. Ražojumu uzskata par atbilstīgu, ja transportlīdzeklis atbilst XI pielikuma 1. papildinājumā aprakstīto testu prasībām. 4.8.1.3. Ja no sērijas paņemtais transportlīdzeklis neatbilst 4.8.1.1. iedaļas prasībām, nejaušas izlases veidā no sērijas ņem vēl četrus transportlīdzekļus un veic XI pielikuma 1. papildinājumā aprakstītos testus. Testus var veikt transportlīdzekļiem, kuru nobraukums nepārsniedz 15 000 km. 4.8.1.4. Ražojums jāuzskata par atbilstīgu, ja vismaz trīs transportlīdzekļi atbilst XI pielikuma 1. papildinājumā aprakstīto testu prasībām.

▼M3

4.9. Ar LPG, dabasgāzi vai H2NG darbināmu transportlīdzekļu atbilstības pārbaude

4.9.1. Ražojuma atbilstības testus var veikt ar komerciālu degvielu, kuras C3/C4 attiecība ir standartdegvielu robežās LPG gadījumā vai kuras Wobbe indekss ir galējo standartdegvielu indeksu robežās NG vai H2NG gadījumā. Šādā gadījumā degvielas analīze jāiesniedz apstiprinātājiestādei.

▼B

4.10. Transportlīdzekļa atbilstības pārbaude dūmainībai

4.10.1. Transportlīdzekļa atbilstību apstiprinātajam tipam attiecībā uz kompresijaizdedzes motora radītajām piesārņotāju emisijām pārbauda, pamatojoties uz rezultātiem, kas apkopoti 4. papildinājumā noteiktā tipa apstiprinājuma sertifikāta papildpielikuma 2.4. punktā.

4.10.2. Papildus 10.1. punktam, ja pārbauda no sērijas ņemtu transportlīdzekli, testi jāveic šādi: 4.10.2.1. Neiebrauktu transportlīdzekli testē brīvā paātrinājuma režīmā, kas aprakstīts IV pielikuma 2. papildinājuma 4.3. iedaļā. Transportlīdzeklis jāuzskata par atbilstīgu apstiprinātajam tipam, ja noteiktais absorbcijas koeficients nepārsniedz apstiprināšanas zīmē uzrādīto skaitli par vairāk nekā 0,5 m–1. 4.10.2.2. Ja 4.10.2.1. punktā minētajā testā noteiktais skaitlis pārsniedz apstiprināšanas atzīmē uzrādīto skaitli par vairāk nekā 0,5 m–1, tad attiecīgā tipa transportlīdzekli vai tā motoru testē pie vienmērīgiem ātrumiem visā pilnas slodzes līknes diapazonā, kā tas ir aprakstīts IV pielikuma 2. papildinājuma 4.2. iedaļā. Emisijas līmenis nedrīkst pārsniegt ANO/EEK Noteikumu Nr. 24 7. pielikumā noteiktās robežas ( 10 ).









1. papildinājums

Ražojumu atbilstības pārbaude – Pirmā statistikas metode

1. Pirmo statistikas metodi izmanto, lai pārbaudītu ražojuma atbilstību 1. tipa testam, ja ražotāja ražojumu standartnovirze ir apmierinoša. Piemērojamā statistikas metode noteikta ANO/EEK Noteikumu Nr. 83 1. papildinājumā. Šai procedūrai ir šādi izņēmumi: 1.1. atsauci 3. punktā uz 5.3.1.4. punktu saprot kā atsauci uz attiecīgo tabulu Regulas (EK) Nr. 715/2007 I pielikumā; 1.2. atsauci 3. punktā uz 2. attēlu saprot kā atsauci uz šīs regulas I.4.2. attēlu.









2. papildinājums

Ražojumu atbilstības pārbaude – Otrā statistikas metode

1. Otro statistikas metodi izmanto, lai pārbaudītu ražojumu atbilstības prasības 1. tipa testam, ja ražotāja sniegtais apliecinājums par ražojuma standartnovirzi ir vai nu neapmierinošs, vai nav pieejams. Piemērojamā statistikas metode noteikta ANO/EEK Noteikumu Nr. 83 2. papildinājumā. Šai procedūrai ir šādi izņēmumi: 1.1. atsauci 3. punktā uz 5.3.1.4. punktu saprot kā atsauci uz attiecīgo tabulu Regulas (EK) Nr. 715/2007 I pielikumā.









3. papildinājums

PARAUGS

INFORMĀCIJAS DOKUMENTS Nr. …,

kas attiecas uz EK tipa apstiprinājumu transportlīdzeklim attiecībā uz emisijām un piekļuvi transportlīdzekļa remonta un tehniskās apkopes informācijai

Turpmāk norādītā informācija attiecīgā gadījumā jāiesniedz trijos eksemplāros kopā ar satura rādītāju. Visus rasējumus iesniedz atbilstīgā mērogā un pietiekami detalizēti A4 izmērā vai A4 izmēra mapē. Ja ir fotoattēli, tiem jābūt pietiekami detalizētiem.

Ja sistēmām, detaļām vai atsevišķām tehniskām vienībām ir elektroniskā vadības ierīce, tad jāsniedz informācija par tās darbību.

0. VISPĀRĪGA INFORMĀCIJA

0.1. Marka (ražotāja tirdzniecības nosaukums):

0.2. Tips: 0.2.1. Komercnosaukums(-i), ja tāds ir

0.3. Tipa identifikācijas līdzekļi, ja uz transportlīdzekļa ir attiecīgais marķējums ( 11 ) ( 12 ) 0.3.1. Šā marķējuma atrašanās vieta:

0.4. Transportlīdzekļa kategorija ( 13 ):

0.5. Ražotāja nosaukums un adrese:

0.8. Montāžas rūpnīcas(-u) nosaukums(-i) un adrese(-es):

0.9. Ražotāja pārstāvja (ja tāds ir) nosaukums un adrese

1. TRANSPORTLĪDZEKĻA KONSTRUKCIJAS VISPĀRĪGS RAKSTUROJUMS

1.1. Transportlīdzekļa parauga fotoattēli un/vai rasējumi:

1.3.3. Dzenošās asis (skaits, novietojums, starpsavienojums):

2. MASA UN IZMĒRI ( 14 ) (kg un mm)

(vajadzības gadījumā sniedz norādi uz rasējumu)

2.6. Transportlīdzekļa masa ar virsbūvi un, ja tas ir velkošs transportlīdzeklis, kas nav M1 kategorijas transportlīdzeklis, ar sakabes iekārtu, ja tādu uzstādījis ražotājs, darba kārtībā, vai šasijas masa vai šasijas ar kabīni masa, bez virsbūves un/vai sakabes iekārtas, ja ražotājs neuzstāda virsbūvi un/vai sakabes iekārtu (ieskaitot šķidrumus, instrumentus, rezerves riteni, ja tāds uzstādīts, un vadītāju un, attiecībā uz autobusiem, apkalpes locekli, ja transportlīdzeklī ir apkalpes vieta) ( 15 ) (maksimālā un minimālā masa katrā variantā):

2.8. Tehniski pieļaujamā maksimālā pilnā masa, ko norādījis ražotājs ( 16 ) ( 17 )

▼M4

2.17. Transportlīdzeklis iesniegts vairākposmu tipa apstiprināšanai (tikai nepabeigtiem vai vairākos posmos pabeigtiem N1 kategorijas transportlīdzekļiem, uz kuriem attiecas Regula (EK) Nr. 715/2007): jā/nē (17) 2.17.1. Braukšanas kārtībā esoša bāzes transportlīdzekļa masa: … kg. 2.17.2. Standarta papildmasa, ko aprēķina saskaņā ar Regulas (EK) Nr. 692/2008 XII pielikuma 5. iedaļu: … kg.

▼B

3. JAUDAS AVOTS ( 18 ) ja transportlīdzekli var darbināt vai nu ar benzīnu, dīzeļdegvielu utt. vai arī kombinācijā ar citu degvielu, posteņus atkārto ( 19 ))

3.1. Ražotājs: 3.1.1. Ražotāja motora kods atbilstīgi marķējumam uz motora:

3.2. Iekšdedzes dzinējs 3.2.1.1. Darbības princips: dzirksteļaizdedze/kompresijaizdedze (19) … četrtaktu/divtaktu/rotējošs cikls (19) … 3.2.1.2. Cilindru skaits un izkārtojums: 3.2.1.2.1. Cilindra diametrs ( 20 ): mm 3.2.1.2.2. Darba gājiens (20) : mm 3.2.1.2.3. Dzinēja darbības kārtība: 3.2.1.3. Motora tilpums(-i): … cm3 3.2.1.4. Tilpuma kompresijas koeficients ( 21 ) 3.2.1.5. Degkameras, virzuļa galvas un, dzirksteļaizdedzes motora gadījumā, virzuļa gredzenu rasējumi: 3.2.1.6. Motora normāls tukšgaitas apgriezienu skaits (21) … min-1 3.2.1.6.1. Motora liels tukšgaitas apgriezienu skaits (21) … min-1 3.2.1.7. Oglekļa monoksīda saturs pēc tilpuma izplūdes gāzē ar motora tukšgaitas apgriezieniem (21) … %, kā norādījis ražotājs (tikai dzirksteļaizdedzes motoriem) 3.2.1.8. Maksimālā tīrā jauda ►M8 ( 22 ) ◄ … kW pie … min-1 (ražotāja paziņota vērtība) 3.2.1.9. Maksimālais pieļautais motora apgriezienu skaits, kā noteicis ražotājs: … min–1 3.2.1.10. Maksimālais tīrais griezes moments ►M8 (22) ◄ : Nm pie … min-1 (ražotāja paziņota vērtība) 3.2.2. ▼M3 Degviela ▼M3 3.2.2.1. Vieglie transportlīdzekļi: dīzeļdegviela/Benzīns/LPG/NG vai biometāns/Etanols (E85)/biodīzeļdegviela/ūdeņradis/ H2NG ( 23 ) ( 24 ) ▼B 3.2.2.2. RON, bez svina: 3.2.2.3. Degvielas tvertnes uzpildes atvere: ierobežota sprausla/marķējums (24) 3.2.2.4. Transportlīdzekļa degvielas tips: vienas degvielas, divu degvielu, pielāgojamas degvielas 3.2.2.5. Maksimālais degvielā pieļaujamais biodegvielas apjoms (ražotāja paziņota vērtība): … % pēc tilpuma 3.2.4. Degvielas padeve 3.2.4.2. Pēc degvielas iesmidzināšanas (tikai kompresijaizdedzei): ir/nav (24) 3.2.4.2.1. Sistēmas apraksts: 3.2.4.2.2. Darbības princips: tiešā iesmidzināšana/priekškamera/virpuļkamera (24) 3.2.4.2.3. Iesmidzināšanas sūknis 3.2.4.2.3.1. Marka(-as): 3.2.4.2.3.2. Tips(-i): 3.2.4.2.3.3. Maksimālā degvielas padeve (24) (24) mm3/takts vai ciklā, ja motora apgriezienu skaits ir: … min-1 vai, alternatīvi, pievienot raksturīgu diagrammu: 3.2.4.2.3.5. Iesmidzināšanas apsteidzes raksturlīkne (24) : 3.2.4.2.4. Regulators 3.2.4.2.4.2. Atslēgšanās punkts 3.2.4.2.4.2.1. Atslēgšanās punkts ar slodzi … min-1 3.2.4.2.4.2.2. Atslēgšanās punkts bez slodzes … min-1 3.2.4.2.6. Iesmidzinātājs(-i) 3.2.4.2.6.1. Marka(-as): 3.2.4.2.6.2. Tips(-i): 3.2.4.2.7. Aukstās iedarbināšanas sistēma 3.2.4.2.7.1. Marka(-as): 3.2.4.2.7.2. Tips(-i): 3.2.4.2.7.3. Apraksts: 3.2.4.2.8. Papildu iedarbināšanas palīgierīce 3.2.4.2.8.1. Marka(-s): 3.2.4.2.8.2. Tips(-i) 3.2.4.2.8.3. Sistēmas apraksts 3.2.4.2.9. Elektroniski vadāma iesmidzināšana: ir/nav (24) 3.2.4.2.9.1. Marka(-s): 3.2.4.2.9.2. Tips(-i): 3.2.4.2.9.3. Sistēmas apraksts, ja sistēmas, kas nav nepārtrauktas iesmidzināšanas, dod līdzvērtīgu sīku informāciju: 3.2.4.2.9.3.1. Vadības bloka marka un tips: 3.2.4.2.9.3.2. Degvielas regulētāja marka un tips: 3.2.4.2.9.3.3. Gaisa plūsmas sensora marka un tips: 3.2.4.2.9.3.4. Degvielas sadalītāja marka un tips: 3.2.4.2.9.3.5. Droseļvārsta apvalka marka un tips: 3.2.4.2.9.3.6. Ūdens temperatūras devēja marka un tips: 3.2.4.2.9.3.7. Gaisa temperatūras devēja marka un tips: 3.2.4.2.9.3.8. Gaisa spiediena sensora marka un tips: 3.2.4.3. Pēc degvielas iesmidzināšanas (tikai dzirksteļaizdedzei): ir/nav (24) 3.2.4.3.1. Darbības princips: ieplūdes kolektors (vienā punktā/vairākos punktos (24) )/tieša iesmidzināšana/cita (norādīt) (24) 3.2.4.3.2. Marka(-s): 3.2.4.3.3. Tips(-i): 3.2.4.3.4. Sistēmas apraksts, ja sistēmas, kas nav nepārtrauktas iesmidzināšanas, dod līdzvērtīgu sīku informāciju: 3.2.4.3.4.1. Vadības bloka marka un tips: 3.2.4.3.4.3. Gaisa plūsmas sensora marka un tips: 3.2.4.3.4.6. Mikroslēdža marka un tips: 3.2.4.3.4.8. Droseļvārsta apvalka marka un tips: 3.2.4.3.4.9. Ūdens temperatūras sensora marka un tips: 3.2.4.3.4.10. Gaisa temperatūras sensora marka un tips: 3.2.4.3.4.11. Gaisa spiediena sensora marka un tips: 3.2.4.3.5. Sprauslas: atvēršanās spiediens (24) ): … kPa vai raksturīga diagramma: 3.2.4.3.5.1. Marka(-as) 3.2.4.3.5.2. Tips(-i) 3.2.4.3.6. Iesmidzināšanas laiks 3.2.4.3.7. Aukstās iedarbināšanas sistēma 3.2.4.3.7.1. Darbības princips(-i): 3.2.4.3.7.2. Darbības ierobežojumi/iestatījumi (24) (24) 3.2.4.4. Padeves sūknis 3.2.4.4.1. Spiediens (24) : … kPa vai raksturīga diagramma (24) : 3.2.5. Elektrības sistēma 3.2.5.1. Klasificēts spriegums: … V, pozitīvs/negatīvs zemējums (24) 3.2.5.2. Ģenerators 3.2.5.2.1. Tips: 3.2.5.2.2. Nominālā jauda: … VA 3.2.6. Aizdedze 3.2.6.1. Marka(-s): 3.2.6.2. Tips(-i): 3.2.6.3. Darbības princips: 3.2.6.4. Aizdedzes apsteidzes raksturlīkne (24) : 3.2.6.5. Statiskās aizdedzes laiks (24) : … iedaļas pirms TDC 3.2.7. Dzesēšanas sistēma: šķidrā/gaisa (24) 3.2.7.1. Motora temperatūras vadības mehānisma nominālie iestatījumi: 3.2.7.2. Šķidrums 3.2.7.2.1. Šķidruma īpašības: 3.2.7.2.2. Cirkulācijas sūknis(-ņi): ir/nav (24) 3.2.7.2.3. Īpašības vai 3.2.7.2.3.1. Marka(-s): 3.2.7.2.3.2. Tips(-i): 3.2.7.2.4. Piedziņas attiecība(-s): 3.2.7.2.5. Ventilatora un tā darbināšanas mehānisma raksturojums: 3.2.7.3. Gaiss 3.2.7.3.1. Ventilators: ir/nav (24) 3.2.7.3.2. Raksturojums: , vai 3.2.7.3.2.1. Marka(-s): 3.2.7.3.2.2. Tips(-i): 3.2.7.3.3. Piedziņas attiecība(-s): 3.2.8. Ieplūdes sistēma 3.2.8.1. Uzpūtes iekārta (turbokompresors): ir/nav (24) 3.2.8.1.1. Marka(-s): 3.2.8.1.2. Tips(-i): 3.2.8.1.3. Sistēmas apraksts (piem., maksimālais uzpūtes spiediens: …kPa, izlaišanas vārsts, ja tāds ir): 3.2.8.2. Starpdzesētājs: ir/nav (24) 3.2.8.2.1. Tips: gaiss–gaiss/gaiss–ūdens (24) 3.2.8.3. Uzpildes spiediens pie nominālā motora apgriezienu skaita un 100 % slodzes (tikai kompresijaizdedzes motoriem) Minimālais pieļaujamais: kPa Maksimālais pieļaujamais: kPa 3.2.8.4. Ieplūdes cauruļu un to aprīkojuma (gaisa ieplūdes kameras, sildiekārtas, papildu gaisa ieplūdes atveru utt.) apraksts un rasējumi: 3.2.8.4.1. Ieplūdes kolektora apraksts (ietvert rasējumus un/vai fotoattēlus): 3.2.8.4.2. Gaisa filtri, rasējumi: … vai 3.2.8.4.2.1. Marka(-s): 3.2.8.4.2.2. Tips(-i): 3.2.8.4.3. Iesūcēja klusinātājs, rasējumi: … vai 3.2.8.4.3.1. Marka(-s): 3.2.8.4.3.2. Tips(-i): 3.2.9. Izplūdes